text:
E FORZA PA
YEGA UNDA BO KIER
E potencia legendario di Isuzu lo yudabo bai unda cu bo kier,
mas leu cu otronan por.
E DURABILIDAD
LEGENDARIO
Pasobra bo mester e confianza cu bo por bai unda cu bo kier
ora cu bo kier, di manera confiabel.
STYLE PA BO
CORE CU ORGUYO
Su style renoba ta e reflejo perfecto di e combinacion di potencia
cu comodidad cu Isuzu so ta ofrecebo.
No cualkier pickup por ta E Hefe
No cualkier pickup por ser yama E Hefe. Un pickup asina ta rekeri un
combinacion di potencia, confiabilidad y durabilidad. Isuzu D-Max
ta ofrece esey y mas!
Style Renoba
Cu E Hefe ta un pickup no kiermeen cu e no por representa bo cu style y categoria den tur ocasion.
E Hefe su style renoba ta dunabo un nivel superior di style, sin lubida cu e ta un pickup, y mester refleha e potencia, estabilidad y peso. Pasobra e imagen di e persona of e compania di E Hefe mester ta uno di solidez y estabilidad.
Potencia Absoluto
Confiabilidad Legendario
E Aventura cu E Hefe ta ofrecebo
Si bo ta bai pa un aventura? Bo kier yega unda cu ta cu excitement ta wardabo, cu bo gear y tur cos cla pa biba bida na maximo?
Bo ta E Hefe di bo mes un aventuranan?
Kico ta nobo na E Hefe
E bandanan di E Hefe ta mantene un style similar na e conoci caba. E tailgate su style tambe ta haya un styling renoba pa dune un imagen di mas peso y stabilidad. Esaki ta complementa cu backights moderno y dinamico.
E instrumentacion ta duidelijk y simpel pa lesa, cu randnan cu ta separa claramente e main gauges di e monitor central Esaki, ubica entre e speedometer y e rpm gage tin un sistema di informacion cu ta ofrece informacion relevante di e auto di manera simpel y facil pa lesa. Mas ainda, for di stuurwiel ta posibel pa cycle e informacion disponibel, manera consumo di gasolin, trip distance y otro informacionnan cual lo dunabo bista completo riba funcionnan vital di bo pickup.
E suspension a haya mehoranan cu ta duna mas comodidad na e pasaheronan, sin kita nada di e resistencia necesario pa manage e carganan mas exigente. E Hefe ta un auto comodo, pero e no ta lubida cu e ta un pickup cu mester ta cla pa manage cualkier tarea asigna na E Hefe.
Nan ta confia E Hefe!
Mas opcionnan pa bo kies
Cua lo ta e mihor Hefe pa bo!
- 2.5 liter 4-cylinder Turbo Diesel
- Power Steering
- Airconditioning
- CD Sound System
- Built-in Cargo Hooks & Bedliner
- 2.5 liter 4-cylinder Turbo Diesel 4WD
- Power Steering
- Airconditioning
- CD Sound System
- Built-in Cargo Hooks & Bedliner
- 2.5 liter 4-cylinder Turbo Diesel
- Power Steering
- Airconditioning
- CD Sound System
- Built-in Cargo Hooks & Bedliner
- 16" Alloy Wheels
- 2.5 liter 4-cylinder Turbo Diesel
- Power Steering
- Airconditioning
- CD Sound System
- Built-in Cargo Hooks & Bedliner
- 2.5 liter 4-cyl. CRDi Diesel 4WD
- 16” Alloy Wheels
- Power Steering
- Airconditioning
- CD Sound System
- Built-in Cargo Hooks & Bedliner
- 2.5 liter CRDi Engine 4WD
- Automatic Transmission
- 16” Alloy Wheels
- Power Steering
- Airconditioning
- CD Sound System
- Built-in Cargo Hooks & Bedliner
- 3.0L CRDI Hi-Power
- Dual Climate Control
- 8 Speakers
- Bluetooth
- Rear Camera
- Touch Screen Radio
- Push Button Start
- Leather Seats
- Dual Airbags
- Roof Rail Rack
- Automatic Transmission
- 18” Alloy Wheels
- Power Steering
- Airconditioning
- CD Sound System
- Built-in Cargo Hooks & Bedliner


c: text/html

text:
Corte den prome instancia di Aruba a trata riba dialuna y diamars 22 y 23 di januari un caso penal contra cuatro persona, cu ta wordo sospecha di actividadnan bancario ilicito (ondergronds bankieren) y labamento di placa.
Den e caso aki, cu yama “Hamburg”, cuatro persona di descendencia Chines a wordo persigui, pa motibo cu nan tabata manda sumanan di placa desde Aruba pa China (principalmente) y di Aruba pa Sint Maarten y Anguilla riba gran escala.
Tin di e sumanan aki cu tabata relativamente chikito, pero frecuentemente tabata trata di sumanan hopi grandi mes.
Un di e personanan ta wordo alavez sospecha di tabata coordina transferencianan grandi di placa pa China y Aruba pa hende na Suriname, Colombia y Venezuela.
Alavez tabata cambia sumanan di placa riba gran escala. Segun Ministerio Publico, comisionnan illegal tabata wordo gana cu e transfercianan y e cambiamento di cen. Dos di e sospechosonan tabata inverti e ganashinan aki den (entre otro) inmobilario.
Ley ta stipula cu actividadnan bankero, transferencia di placa y cambio di placa por solamente wordo haci pa instancianan cu permiso of autorizacion di Banco Central di Aruba.
Esey ta pa ta crea un sistema di supervision riba trafico financiero, cu na esun banda ta garantiza proteccion di e consumidor contra instancianan financiero grandi, y na e otro banda ta boga pa garantiza integridad di e sistema financiero.
Di e manera aki ta evita cu e sistema financiero di Aruba por wordo malusa pa personanan criminal, cu ta dispone di placa di procedencia sospechoso of dudoso y ta busca pa laba cen.
E caso en cuestion di actividadnan bancario ilicito a sali na cla den un investigacion anterior di droga, den cual investigadornan a wak con e sospechosonan den e investigacion ey, tabata haci uso di servicionan di un di e sospechosonan den e caso Hamburg.
E sospechoso aki tabata cambia placa pa e sospechosonan den e investigacion di droga of tabata manda cen afo pa nan.
Tambe a keda constata cu placa cash tabata wordo manda pa exterior, sin cu tabata haci denuncia na Aduana manera ley ta prescribi.
E ora a cuminza un investigacion contra e sospechoso aki. RST tabata encarga, bao guia di Ministerio Publico. E investigacion a dura un aña y mey.
E investigacion Hamburg a mustra cu dos di e sospechosonan tabata hiba actividadnan bancario ilicito extenso y transnacional.
Casi tur siman y pa periodo largo tabata manda sumanan di entre 500 Dollar y 100.000 Dollar pa exterior.
Tabata cobra comisionnan di 5%, pero tin biaha te 8%.
Dor di esey, asina ta e sospecho, tabata genera entredanan illegal den cash hopi grandi.
Den cuadro di e investigacion a tuma sumanan den cash grandi den beslag durante huiszoekingnan.
Cu e entradanan aki tabata cumpra y paga (entre otro) activonan fiho.
Ora tabata paga terceronan, tabata paga e terceronan aki parcialmente den cash, y despues e terceronan tabata pone e placa aki back riba cuentanan bancario di e sospechoso.
Siguientemente e activonan fiho tabata wordo paga desde e cuentanan bancario ey.
Asina tabata aparenta cu e cen tabata wordo presta di e terceronan, mientras cu en realidad, e cen tabata di e sospechosonan mes.
Segun Ministerio Publico, ta pa e razon aki cu, banda di e sospecho di actividadnan bancario ilicito, a bin tambe e sospecho di labamento di placa.
A exigi castigonan di prison y multanan grandi contra tur e sospechosonan. Huez lo dicta sentencia riba 6 di maart 2018.
Ademas Ministerio Publico tin planea pa traha un informe pa gobierno, den cual e problematica di actividadnan bancario ilicito lo wordo describi y lo bin cu cuadronan dentro di cual e problematica aki por wordo combati structuralmente.

robotstxt: allowed

filter: keep


text:
Oranjestad – Diaranson mainta pa mas o menos 8:30 por a nota poco poco empleadonan di departamento di imigracion y di douane a cuminsa sali y bin para dilanti e terminal.
Manera por a scucha ayera, cu durante un funcionario di douane a caba di traha laat anochi y ariba e parkeer plaats west di e terminal e lo a ser atraca.
Pues loke nan kier awor mas seguridad, den tur e inseguridad cu tin ariba nos isla na e momentonan aki.
E parkeo west ta un bon distancia di e terminal, den oranan di anochi e ta habri pa ken cu ta yega cerca y haci un persona daño, loke a pasa tambe.
Na radio por a scucha señor Bernabela, cu ta exigi un reunion urgente cu triple A pa asina wak pa por yega na un solucion mas rapido posibel.
Paso no por ta asina cu ta traha un parkeer plaats asina leu y no tin niun clase di vigilancia pa bo empleadonan.
Si no yega na nada, lo intensifica e accion te ora cu por garantisa seguridad di e empleadonan y principalmente esnan cu mester traha laat y cana bay na nan auto west di e terminal.


text:
Sero Patrishi – Diadomingo mainta algo pasa di 11’or un accidente serio ta sosode dilanti Chaly Rumshop, situa na Sero Patrishi.
Na yegada di polis nan ta pidi ambulance cu urgencia pa motibo cu un di e chauffeurnan tin un kap grandi na cabes.
Segun testigonan, e Nissan Platina bayendo direccion Paradera a cuminsa of a kita bay completamente na su banda robes, e momento eynan un Toyota Yaris tawata pasando.
Chauffeur di e Yaris a bisa polis cu ela trata na evita e impacto, door di hala na su man drechi pero asina mes ta dal hopi duro.
Un vehiculo staciona ariba e parkeer plaats tambe a haya daño.
Dos a ambulance a presenta pa atende e dos chauffeurnan, caminda esun di e Nissan Platina tawata eseun mas herida cu e kap na su cabes.
Ambos a wordo hiba hospitaal.


text:
ORANJESTAD, Aruba: Cu enfoke riba modernisacion, cambio di maneho, promove eficiencia y ofrece mas y miho servicio, WEMA Aruba a drenta un etapa di cambionan strategico den nan forma di haci negoshi. Cu esaki, clientenan lo nota algun adaptacion, cu sin duda lo traduci den miho servicio. E cambionan lo encera renobacion di e tiendanan y lo cera e sucursal riba Boulevard, pero lo sigui ofrece tur e productonan den WEMA Ponton, Santa Cruz y San Nicolas.
Ta importante pa menciona cu e cambio di strategia lo no inclui reduccion den empleadonan, pero si den concentracion di e servicionan y benta di productonan den e tres tiendanan existente. E tiendanan lo pasa den un renobacion grandi, tanto pafo como paden di e edificionan. Lo nota e cambionan desde e aña aki pero sigur den aña 2018 ainda, ora cu finalisa e fase aki, cu lo encera tambe ampliacion di nan liñanan di producto.
Sin kier bay mucho den detaye, WEMA por anuncia cu un di e cambionan cu lo drenta na vigor pronto ta nan orario, ora cu nan lo cuminsa traha 12 ora pa dia, desde 7:00am te cu 7:00pm, pa por duna clientenan mas oportunidad pa haci compras.
Un di e productonan mas popular na WEMA ta verf. Desde aña 2010 WEMA ta representa e marca Valspar, cu a bira masha popular, tanto den uzo comercial como na cas. Asina bon cu e compania internacional a opta pa introduci 13 color premixed di Valspar special pa WEMA so. Esaki nan a haya e nomber di “WEMA Colors…The Colors of the Caribbean” den verf di awa y verf di azeta.
Pa por canalisa e cambionan den e compania y pa por tin famia Wever den e tiendanan mes, pa atende directamente cu clientenan, a opta pa atrae un talento nobo como Gerente General di e compania, den persona di Jokoeza Hooplot, kende ta trece cune amplio experencia for di Hulanda. Den su man lo keda e tarea pa por hiba WEMA na e siguiente nivel di crecemento.
WEMA Aruba ta probecha pa anuncia na mes momento cu ta nan intencion pa pronto introduci un carchi di miembro nobo, pa tur nan clientenan fiel, sea ta clientenan comercial of domestico. Pa tur lo tin descuentonan special y cu oportunidad pa gana premio. Keda pendiente!
A funda WEMA na Mei 1982. E prome tienda a habri na San Nicolaas y durante e añanan cu a transcuri a crece cu 3 tienda mas. Awendia WEMA ta situa na San Nicolaas, na Ponton, riba Boulevard y na Santa Cruz. Hunto nan ta 92 empleado cu diariamente ta ofrece e miho servicio, bendiendo productonan di calidad superior pa bo cas, pa construccion of pa embeyece bo hogar. Pa mas informacion bishita e website (www.wemaaruba.com) of riba Facebook facebook.com/wemaaruba.


text:
KRALENDIJK – Netamente dia 15 di desèmber, dia ku ta selebrá Statüt, korte di apelashon lo dikta veredikto di e kaso relashoná ku igualdat di penshun. Ayera abogado Michiel Bijkerk a splika korte un bia mas ku e penshun AOV ku penshonadonan di Boneiru, Saba i Statia ta risibí ta diskriminatorio. “No a tene kuenta ku nesesidatnan básiko di penshonadonan na e tres islanan. No por trata dos hende den mesun pais desigual. Si riba e dia ei nos gana e kaso ta duna un dimenshon nobo na e idea di Statüt.”
Algu mas ku trinta penshonado a presentá djarason mainta na korte na Fort Oranje pa duna sosten na e kaso di igualdat di penshun pa penshonadonan di Boneiru, Saba i Statia. Nan kier a respaldá abogado Michiel Bijkerk ku a bringa pa nan derechi dilanti tres wes.
Entrada èkstra
Lourdes Winklaar tin kasi 63 aña. E ta penshonado, pero ta traha ainda. Winklaar ta kontentu ku e tin un trabou den sektor di kuido. Asina e tin un entrada èkstra banda di su penshun di 385 doler pa luna. “Mi tin ku traha pasobra e sèn no ta yega. Lo mi ke gosa di mi penshun i wak mi nietunan, pero no por.”
El a traha diestres aña na Hulanda i ta spera ku ora e hasi 65 aña e ta haña su parti di penshun di Hulanda. awor e tin su gastunan regular i tambe e ta pagando basta plaka na belásten. Ku su nietu di un aña Winklaar a bai korte pa tende desaroyo di e kaso. Abogado Michiel Bijkerk a representá e penshonadonan Will Johnson (Saba), Reginald Zaandam (Statia) i Aubrey Sealy (Boneiru). Pa di dos bia Bijkerk a presentá den korte, pasobra el a pèrdè e kaso den promé instansha.
Nibud
Bijkerk su petishon a keda meskos: ‘Nos ta pidi igualdat di penshun na BES, meskos ku na Hulanda.’ E biaha aki Bijkerk a usa e rapòrt di Nibud ku ta e instituto nashonal pa informashon di bùdjèt, pa fortifiká su argumentashon durante tratamentu di e kaso. Nibud a konstatá ku siudadanonan di BES ta risibí 2.5 bia ménos AOV ku un penshonado na Hulanda. E AOV kompletu na BES ta 577 doler, mientras tantu un penshonado soltero tin derecho pa risibí 1451 doler.
Abogado Luigi Virginia a representá estado hulandes durante e kaso den korte di apelashon. El a argumentá ku no ta trata du penshunnan ku ta similar. Aki e ta referí na e situashon di un penshonado na BES i un penshonado na Hulanda. Virginia a argumentá ku AOV na BES no ta kontradesí e stipulashonnan di igualdat, ni e no ta diskriminatorio.
Palabrashon
Virginia a bisa mas aleu ku e kaso di apelashon no ta hustu i e eksigensha no ta fundá. El a trese dilanti ku promé ku 101010 gobièrnunan di tur e islanan i Hulanda a yega na akuerdonan pa ku penshun pa siudadanonan di e tres islanan. “Mester a yega na un trankilidat legislativo, i pesei a fris tur kos. A akordá ku poulatinamente lo analisá kon leu por yega na kambionan. esei lo mester sosodé ora investigashonnan pone tur kos den perspektiva. Abase di esei politika hulandes no disidí si mester bin adaptashon. Esaki ta palabrashonnan ku entidatnan polítiko a hasi.”
Outor Belkis Osepa


text:
Paardenbaaistraat – Dialuna mainta den careda di 6’or polis a bay pa un caso di hit and run ariba Paardenbaaistraat.
Na yegada polisnan ta compronde cu un Chevrolet Joy lo a dal e Chevrolet Tracker.
E tracker tawata staciona den e area pa parkeer na banda di caminda. Despues cu ela dal e, e Chevrolet Joy no a para y pero a sigui bay.
Pa mala suerte di e “Joy” e bumper a keda benta atras, algo cu sa pasa hopi biaha ora e autonan hit and run keriendo cu nan lo no haya nan.
Polis a bay cu e bumper warda cu tawata tin e plachi number ainda na dje.


text:
Museo Tula na lanthùis Kenepa ku tremendo plan di vakashon special pa nos Hóbennan
Museo Tula na lanthùis Kenepa ku tremendo plan di vakashon special pa nos Hóbennan
Museo Tula situá na Lanthùis Kenepa e aña aki pa promé biaha tin un tremendo plan di vakashon special pa nos hóbennan di entre 12 pa 18 aña.
Durante e plan di vakashon aki nan lo trata diferente tema interesante manera: Sera Konosí, Komunikashon, Teambuilding, Pubertat i Seksualidat.
Tayernan di Pintamentu, siña traha Cupcakes i pasapalu, Baile Tradishonal, Toka Hèmber i tambe kushinamentu. Naturalmente Guia den Museo i splikashon di nos Historia no por keda afó.
Lo tin un dia di playa ku weganan di ántes. Pa inskribí djis yama Museo Tula na number di telefon 888-6396. Grupo di Enfoke ta hóben di 12 pa 18 aña.
Fecha: 24 pa 28 di yüli 2017, orario ta di 10’or di mainta pa 15.30 atardi. Pa hinter e siman aki di aktividat solamente 50 florin. Inkluí konsumo.
Museo Tula tin bus disponibel pa buska e hóbennan. Puntonan kaminda e bus lo pasa ta Áwasa, bushalte t/o Pietersz Import, Rotònde di Zegu, Bushalte na Daniel, Sentro di bario Tera Kòrá, Parke Himno i bandera Barber i Sentro di bario Soto.
Yama pa inskribí awe mes na 888-6396. Museo Tula ta invitá bo.
By Amarcelli Scoop


text:
MEXICO- Studiante di 15 aña ta tira su mes mata, despues di a tira su
meneer di 24 aña y tres otro almuno di entre 14 cu 15 aña. Nan ta
atende e scol mericano Colegio Americano Del Noreste den ciudad Mexicano
Monterrey.
E studiante di 15 aña cu a herida su meneer y e otro studiantenan lo tabata
sufri di depression. Gobernante di Nuevo Leon State Jaime Rodriguez ta
identifica e hoben di 15 aña como Federico Guevara, motibo pa e tiroteo
ainda ta bou di investigation.
Nota duidelijk ainda con e hoben a drenta scol cu e arma. Antes nan tabata
tin un systema cu nan tabata controla tas di e alumnonan ora cu nan yega
scol. Pero pa motibo cu e mayor nan a cuminsa entrega keho nan a stop e.
Mexico su presidente Sr. Enrique Pena Nieto, ta post riba su twitter
bisando cu su pensamento ta cu e communidad y famia nan cu a wordo afecta.
“Como tata y presidente locual cu a pasa na e scol den Monterrey ta hasimi
hopi dolor.” asina e Presidente a declara.


text:
KRALENDIJK – Nos tin e situashon di BOPEC na atenshon. No ta algu ku ta awor nos a tuma nota di dje. Esaki ta loke gezaghèber Edison Rijna a bisa relashoná ku e situashon di BOPEC aktualmente.
Presidente di BPWU Gerold Bernabela, a bisa siman pasá ku djarason 17 di febrüari, Coredor di PDVSA, lo a papia ku trahadónan di BOPEC pa medio di konferensia di video. Esaki miéntras tantu no a tuma lugá i por komprondé ku awe djaweps 18 di febrüari pa 11or di mainta ta bai tende di Coredor kiko e ta bai bisa i kiko lo ta e siguiente paso relashoná ku BOPEC. Por komprondé ku tur trahadó ta kla pendiente pa tende kiko ta bai sosodé. Nan no a kobra salario e aña aki i tampoko risibí nan bashí preimi. Si awe nan no tende algu konkreto nan lo bandoná tereno di BOPEC.
“E asuntu di BOPEC ta yegando un punto ku no por kontené su mes mas. Trahadónan for di desèmber aña pasa nan a kobra i no a risibí pago den 2021. Nos komo gobièrnu a hasi tur posibel si resultá ku mester atendé ku trahadónan, gezaghèber Rijna a sigui bisa. Miéntras e doño di BOPEC, esta PEDEVESA ta den negoshashon ku trahadónan i hasiendo posibel pa nan kumpli ku pagonan, nos tin ku warda pa wak kiko ta kontinuá. Pues e situashon di BOPEC ta di atenshon i nos ta sigui tur kos di aserka. Mi tin diferente kontakto ku hendenan di Hulanda, Venezuela i ta splika nan e situashon pa yega mas rápido na un solushon i trese klaridat den e asuntu di BOPEC. Tin negoshashon andando i promesa di parti di e kompania madre, sinembargo mi no por bisa mas pa awor. Gobièrnu ta prepará pa momentu resultá algu ku trahadónan keda retirá, yega na un ayudo pa nan.”


text:
KRALENDIJK – Fundashon Históriko Kultural Boneriano (FuHiKuBo) a firma un kombenio pa logra mantené herensia i patrimonio kultural di Boneiru. FuHiKuBo pa añanan kaba ta buskando un alohamentu apropiá pa warda su kolekshon, miéntras ku Stichting Cocari II pa medio di e akuerdo aki gustosamente ke hasi uso di e konosementu kultural-históriko di FuHiKuBo i Bòi Antoin.
Evert Piar, presidente di e konseho di supervishon di Stichting Cocari II, a bisa ku komo fundashon na promé lugá nan ta desaroyadó di un proyekto. Manera a sosodé ku Pasadia Cocari na Rincon. I awor e kas di frater patras di misa San Bernardo na Playa.
“Nos a ripará ku no solamente bo mester tin idea di konstruí i kon tabata traha edifisio ántes, pero bo mester sa tambe historia di e edifisionan konserní. Tambe mester por disponé di material visual pa yega na restorashon responsabel. Asina semper bai nos a yega serka Bòi Antoin di FuHiKuBo. I FuHiKuBo un biaha tabatin pregunta pa nos ku si nos via di nos ret por yuda ku alohamentu pa nan kolekshon. Pues ya nos tabata den kombersashon regular ku otro,” Evert Piar a bisa.
Pero, Piar a sigui bisa, tabata diputado Nina den Heyer, kende a konsehá nos pa traha mas huntu i tabatin rason den esaki. Dos sa mas ku unu i sigur riba un isla manera Boneiru koperashon pa un asuntu ta bon i lógiko. Pues awe ta un dia bunita pa nos i e herensia kultural na Boneiru.
Diputado den Heyer: “Mi ta haña e koperashon aki i asuntu hopi bon. Asina bo ta konta tur esfuerso i konosementu huntu i ta evitá pa traha banda di otro. Si di e manera aki bo ta mira i aserká asuntunan integral, nos por pone nos medionan públiko efisientemente i optimal den otro i ei nan nos tur tin benefisio.”
Cocari aktualmente ta desaroyá un proyekto bunita tras di Misa di Playa i FuHiKuBo ta bai skirbi un bunita buki di historia tokante esaki. Asina ta konservá nos kultura i historia pa nos yunan. Ku esaki ya por felisitá e partidonan, segun diputado den Heyer.
“Aparte di esei e lokalidat patras di Misa San Bernardo ta un sitio bunita pa nos biblioteka públiko i tambe pa e archivo di FuHiKuBo. Pero na mes momentu laga mi ta kla. Tur esaki ainda no ta sigur. Hopi ta dependé di e sosten for di Den Haag. P’esei otro siman mi ta bai bishitá e minister di OCW pa splik’é un biaha mas ku realmente algu mester sosodé. Nos so no por kumpli ku e enkargo aki. Nos biblioteka aktualmente ta alohá den un anterior supermarket. Pa ta eksakto, den e parti di karni di e anterior supermarket. Esaki naturalmente mester ta otro. Meskos ku enseñansa, mas lihé posibel huntu ku Den Haag ke trese e kalidat di nos biblioteka na un nivel igualabel ku Hulanda Europeo,” diputado den Heyer a bisa.
Na 2015 na Hulanda a implementá Wsop, pero seis aña despues ainda e trabou di biblioteka no ta kumpli ku e lei. For di 2010 ya nos biblioteka tabatin retraso. Pues en todo kaso no por papia di un maneho nobo, pero di un rekuperashon dòbel nesesario pa eliminá e retraso.
Den Heyer: “Un biaha mas lo mi invitá e minister pa bishitá Boneiru i aki nan, meskos ku e parlamentarionan, ku propio wowo por mira ku te ainda tin retraso pa eliminá i tambe pidi su atenshon pa konservashon di nos herensia kultural.”


text:
ORANJESTAD – Dilanti un sala completamente yen Minister di Asuntonan Economico mr. drs. Richard Arends a hiba su discurso na e ‘Small Business Event’ diasabra ultimo. Arends a bisa cu e evento kier logra dos meta. “Na prome brinda tur empresario chikito y mediano como tambe futuro empresarionan e informacion practico pa mehora nan negoshi, duna nan un guia unda tin mester y pone enfasis riba aspectonan cu no a tene cuenta cu nan. Nos lo trata topiconan manera financiamento, impuesto, Recursonan Humano, consehonan strategico, seguro, digitalisacion y uzo di data. E di dos meta di e evento ta pa inspira tur presente pa mehora nan negoshi, aumenta nan benta of simplemente tuma e paso importante pa bira un empresario local.”
Arends a bisa di lo comparti algun idea y pensamento cu por sirbi pa logra e metanan aki. “2017 ta un aña prometedor. Hopi cosnan bon, hopi oportunidad. Inicio di rehabilitacion di e refineria ta trece hopi actividad economico tur rond nos isla. E ultimo cifranan di turismo ta hopi alentador. E cantidad di bishitante di Merca den algun hotel a subi cu 20%, e RevPar mas cu 9% y e crecemento economico pa e aña aki ta wordo anticipa na 3,4%. Esaki ta danki na inversionnan den sector priva como tambe di gobierno cu ta suma un biyon florin. Tur esaki ta resultado di trabounan duro, sacrificionan grandi y dedicacion incansabel di nos tur.” Arends a conta cu asina mes e kier para keto riba un punto di salida. “Bo no por tin un economia sostenibel si bo actividadnan economico no tin un balor agrega, bo infrastructura no por sostene bo actividadnan economico y bo calidad di bida ta keda atras.”
Arends a conta con ademas di inversionnan den turismo na 2010 e prome Gabinete Mike Eman a inicia un plan di inversion cu a sirbi 4 proposito: Jump start economia cu tabata gravemente afecta, frena deterioro di e poder adkisitivo di famianan, aumenta financiamento pa negoshinan y crea cuponan di trabou. “Ta impresionante pa wak tur loke nos a logra riba tereno di turismo, infrastructura, energia y tambe den areanan publico: e proyectonan principal a suma riba Afl. 1,2 miyon. Si nos wak aña 2017, nos ta testigo di un waf di container ultramoderno na Barcadera cu ta cumpli cu reglanan estricto internacional, obranan infrastructural di mas grandi di e ultimo 30 añanan, un hospital ‘state-of-the-art’ cu por bira un centro di economia di conocemento, areanan rond di nos refineria cu pa e ultimo shen añanan tabata inaccesibel pa nos y awe nos por usa nan atrobe y un area cla pa desaroya na nos waf crucero na Oranjestad. Esakinan ta e 5 areanan fisico nobo rond di nos isla cu ta fuente di oportunidadnan infinito pa tur actividad comercial. E oportunidadnan ta nos dilanti, ‘opportunities ahead’ loke ta e nomber di e evento di awe”.


text:
DEN HAAG – Aruba, Kòrsou i Sint Maarten urgentemente mester di sèn i ta spera ku Hulanda lo suavisá e kondishonnan p’esaki. “Nos no ta negoshá tokante nos proposishon”, awor promé minister Rutte tambe ta bisa firmemente.
For di yüli e kondishonnan ta riba mesa, pero tanten ku e islanan no bai di akuerdo òf kumpli, no ta bini sèn. E islanan ta teme ku ta hasi nan outonomia i demokrasia bashí si nan bai di akuerdo ku e kondishonnan hulandes.
Aruba ta rabiá ku Hulanda
E tono di Aruba e lunanan ku a pasa a keda amabel i diplomátiko kontra Hulanda. Te e siman aki. Aruba ta akusá sekretario di estado Raymond Knops (Relashonnan den Reino) ku pa di dos bia ‘na delaster momentu el a kambia e kondishonnan pa e di tres fiansa di emergensia’. En bes di 95 mion euro pa tres luna, awor Aruba mester kubri sinku luna ku e suma aki. E ora ei atrobe e isla ta hañ’é den problema di pago i gobièrnu ta bisa ku mester fia sèn èkstra.
E representante arubano Guillfred Besaril: ‘Nos ta esun di mas bon mucha di klas i ta straf nos.’ (na hulandes)
Sekretario di estado Knops ta ‘sumamente sorprendí’ ku Aruba no por aseptá e kondishonnan pa un di tres fiansa. Ademas: ‘Nos a papia dos luna largu, tambe durante di mi vakashon. Si bo tarda hopi e ora ei, naturalmente no t’asina ku e términonan ei ta keda meskos.”
Staatssecretaris Sekretario di estado Knops (na hulandes)
P’esei gabinete hulandes ta kere ku lo dura ‘simannan largu’ promé ku e fiansanan di corona finalmente lo bini. Promé minister Rutte mes tin speransa ku Den Haag i e islanan porfin lo bini kla? “Mi no ta ekspresá mi mes den e tipo di terminologia aki.”
“Mi ta komprondé ku polítika na e islanan ta kompliká pero naturalmente ta importante sí patuma un desishon un bia”, segun Rutte.
Fia sèn sin ayudo di Den Haag?
Aruba riba e merkado internashonal di kapital ta trata di haña un partido ku ke fia e isla sèn. Promé minister Evelyn Wever-Croes djaweps anochi den un spich na televishon a bisa ku el a haña un instansha ku ta ‘interesá’.
Sekretario di estado Knops djabièrnè ta indiká ku promé Aruba mester haña lus bèrdè di Den Haag. “Esaki posiblemente lo tin konsekuensha tambe pa e pakete di kondishon ku nos tabatin kla kaba for di yüli.”
Hulanda ke garantisá sentenar di mion di euro. E fiansa via Den Haag lo ta sin interes sí. Via e merkado internashonal e islanan lo mester paga bèk desena di miónes èkstra.
Gobièrnu arubano ta bisa, meskos ku Kòrsou i Sint Maarten, ku nan ke keda den kombersashon ku Hulanda ‘konstruktivamente’. E dos otro islanan (ainda) no tin un instansha riba merkado internashonal ku ta interesá pa fia nan sèn.
Promé minister Rhuggenaath ta ‘positivo’
Promé minister Eugene Rhuggenaath di Kòrsou djaweps tambe a tene un diskurso nashonal na radio i televishon. E kombersashonnan ku Hulanda el a yama ‘intensivo’ i ta tene nan for di ‘un punto di salida positivo’. Si lo yega na un akuerdo e no ta riska bisa.


text:
ORANJESTAD (AAN): Un di e popular weganan di Lotto na Aruba keto bay ta Zodiac.
Aki bo ta escoge un number consistiendo di cuatro cifra, y bo ta agrega un signo zodiacal na dje y ya bo ta cla pa bay den wega.
Esey ta exactamente loke Carmelita a haci tambe, y el a gana! Pesey riba Dialuna el a acudi na oficina di Lotto na Playa pa reclama su premio.
Aki e funcionarionan di Lotto a scan e barcode den computer cu mesora a confirma cu Carmelita a gana 12.500 Florin.
Mesora a sigui cu e paso unda ta transferi e premio electronicamente pa su cuenta di banco. Carmelita a indica cu e ticket ganador el a cumpra na Lucky Moko.


text:
ORANJESTAD – Reforsamentu di demokrasia ta para sentral den e spich di gobernador Alfonso Boekhoudt durante apertura di e aña parlamentario nobo i kaminda tradishonalmente ta divulgá e plannan pa gobernashon di gobièrnu.
‘Leu for di realidat’, Mike Eman, lider di e partido di oposishon di mas grandi AVP ta bisa di esaki: “Awor a limitá e poder di parlamento, e órgano demokrátiko di mas haltu.”
“Nos sa ku gobièrnu i asina e parlamento aki tambe tin un libertat di moveshon masha limitá aktualmente. Nos tin un pakete di pais i Coho i esei ta krea regla restriktivo den kua komunidat arubano i tambe órganonan arubano por funshoná.”
Eman ta haña tambe ku mester a menshoná pobresa. “Esei tambe ta un negashon kompleto di un situashon masha difísil ku míles ta aden aktualmente na Aruba.
E lider di oposishon lo a gusta pa den e spich, den kua pues demokrasia tabata pará sentral, lo a menta e último elekshon di parlamento di 25 di yüni.
“No tabatin niun temporada den historia kaminda e proseso di elekshon a sosodé ku tantu pregunta. Tabatin hopi deskonfiansa, te na final ku e petishonnan pa konta di nobo tabatin un deskonfiansa enorme. I esaki a keda pasobra nunka no a konta di nobo.”
Den e spich gobernador ta menta e plannan di un gobièrnu nobo di koalishon MEP/Raiz pa mas transparensia den gobièrnu, trato di korupshon i implementashon di un sistema di integridat pa un mihó gobièrnu.
Pero Marisol Lopez-Tromp, lider di e partido di oposishon MAS ta bisa ku ‘e no ta konfia kon e screening di e ministernan kandidato a bai i lo bai’. Parlamento e siman aki ainda lo studia e kandidatanan i e kredensialnan i te ora esaki aprobá esakinan, por instalá e gobièrnu nobo.
“Mi a pone e énfasis, serka promé minister tambe, riba kuantu bo ta tene kuenta ku prevenshon di e konfliktonan di interes, tambe e aparensia.” Segun e parlamentario awor Aruba ta haña ‘un ekspanshon di e gobièrnu di famia’. I mester wak, Lopes-Tromp ta bisa, mas aleu den gobièrnu, ke men no solamente serka ministernan, e posibel konfliktonan di interes.
Miquel Mansur, lider di e partido di oposishon Accion21, ta bisa ku parlamento ainda no a haña e CVnan i e raportahenan di e proseso di screening di e ministernan kandidato.”Esei lo ta un di e preguntanan mas importante ora nos bai reuní tokante esaki. I si nos no haña esakinan, lo mi pidi promé minister i minister di integridat.”
Pero si e informashon aki ta yega na tempu, promé ku parlamento ta bai vota tokante e kandidatura di e ministernan, esei si Mansur no ta kere.
E plannan di maneho di e gobièrnu nobo pa mas parti ta un kontinuashon di e gabinete Wever-Croes I. E énfasis ta riba drechamentu ekonómiko i mas trabou ku ta nesesario pa motibu di e desempleo haltu pa motibu di e pandemia. E masterplan ‘Repositioning our sails’ ku e gabinete nobo a traha i ku segun e promé minister pa un gran parti ta den liña ku e pakete di pais ku a palabrá ku Hulanda, ta guia aki. A indiká seis sektor ku ta prometé hopi di kua e gobièrnu nobo espesialmente lo pone atenshon na e sektornan agrikultura, ekonomia sirkular i industria kreativo.
Ainda e presupuesto no ta kla
E presupuesto ku mester hasi e plannan aki posibel, no ta kla ainda. Segun konstitushon arubano esaki mester tabata den parlamento pa mas lat promé di sèptèmber. Pero gobièrnu a anunsiá ku pa mas tempran esaki lo sosodé yanüari di otro aña.


text:
Vacuna FAQ
Preguntanan frecuentemente haci encuanto Vacuna Pfizer
1. Con un vacuna ta traha?
-
E vacunanan contra COVID-19 ta yuda nos curpa pa desaroya nos sistema di inmunidad contra e virus cu ta causa COVID-19 sin cu nos mester haya e malesa. Diferente sorto di vacuna ta traha di diferente forma pa duna proteccion, pero cu tur e sortonan di vacuna nos curpa ta keda cu un deposito/suministro di “memoria” tanto di T-lymfocyten como cu di B-lymfocyten cu lo corda con nan mester combati e virus den futuro.
-
Despues di ricibi e vacuna, ta tuma e curpa un par di siman pa e produci tanto T-lymfocyten como e B-lymfocyten. Pesey ta posibel pa un persona infecta cu e virus cu ta causa COVID-19 net prome of net despues di tuma e vacuna y despues di esey bira malo, pasobra e vacuna no a haya suficiente tempo pa provee/duna proteccion.
-
Tin biaha despues di e vacuna, e proceso di lanta e sistema di inmunidad por causa sintomanan, manera keintura. E sintomanan aki ta normal y ta un señal cu e curpa ta aumentando e sistema di inmunidad.
2. Cua ta e tiponan di vacuna di COVID-19?
-
Actualmente, tin tres tipo di vacuna cardinal di COVID-19 cu a completa e Fase 3 y a ser aproba caba despues di tur test. Adhunto un discripcion con cada tipo di vacuna ta pusha/inspira nos curpa pa reconoce y proteha nos di e virus cu ta causa COVID-19. Ningun di e vacunanan aki por duna bo COVID-19.
-
Vacunanan mRNA ta contene material di e virus cu ta causa COVID-19 y cu ta duna nos celulanan instruccion con pa produci un proteina inofensivo cu ta unico y diferente pa e virus. Despues cu nos celulanan a traha copianan di e proteina aki, nan ta destrui e material genetico di e vacuna. Nos curpa ta reconoce cu e proteina aki no mester tey y lo produci e T-lymfocyten y e B-lymfocyten cu lo corda con pa combati e virus den futuro, cu ta causa COVID-19 si nos lo ta infecta.
-
Vacunanan di proteina subunit tin den d’je pidanan di proteina inofensivo di e virus cu ta causa COVID-19, enbes di henter e bacteria. Unabes cu bo a vacuna, bo sistema di inmunidad ta reconoce cu e proteina nan ey no ta pertenece den bo curpa y ta cuminsa traha T-lymphocytes y anticuerponan. Si un dia den futuro nos keda infecta, e celulanan di memoria lo reconoce y lo combati e virus.
-
Vacunanan Vector ta contene un version debil di e virus “bibo”- un virus diferente cu esun cu ta causa COVID-19. Cu tin den d’je un material genetico di e virus cu ta causa COVID-19 (esaki ta ser yama un vector viral). Unabes cu e vector viral ta den e celulanan, e material genetico ta duna e celulanan instruccion pa traha un proteina cu ta unico den su sorto pa e virus cu ta causa COVID-19. Instantaneamente esaki ta pone nos curpa traha lymfocyten y B-lymfocyten cu lo corda con pa conbati e virus ey si den un futuro nos keda infecta.
3. Cua ta e vacunanan autoriza y aproba mundialmente?
-
NOMBER: BNT162b2
Tipo di Vacuna: vacuna a base di mRNA
Fabricantenan primaria: Pfizer, BioNTech, Fosun,Paharma
Pais di Origen: Multinacional
Autorizacion y aprobacion: UK, Bahrain, Canada, Mexico,US, Singapore, Oman, Saudi Arabia, Kuwait, EU
-
NOMBER: Mrna-1273
Tipo di Vacuna: vacuna a base di mRNA
Fabricantenan primaria: Moderna, BARDA, NIAID
Pais di Origen: USA
Autorizacion y aprobacion: USA, Canada
-
NOMBER: CoronaVac
Tipo di Vacuna: Vacuna NO ACTIVA (formalin cu alum adjuvant)
Fabricantenan primaria: Sinovac
Pais di Origen: China
Autorizacion y aprobacion: China
-
NOMBER: Ningun nomber anuncia
Tipo di Vacuna: Vacuna NO ACTIVA
Fabricantenan primaria: Wuhan Institute of Biological Products,China National Pharmaceutical Group (Sinopharm)
Pais di Origen: China
Autorizacion y aprobacion: China
-
NOMBER: Sputnik V
Tipo di Vacuna: Vacuna Viral Vector NO-REPLICABEL
Fabricantenan primaria: Gamaleya Research Institute,Acellena Contract Drug Research and Development
Pais di Origen: Rusia
Autorizacion y aprobacion: Rusia
-
NOMBER: BBIBP-CorV
Tipo di Vacuna: Vacuna NO ACTIVA
Fabricantenan primaria: Beijing Institute of Biological Products, China National Pharmaceutical Group (Sinopharm)
Pais di Origen: China
Autorizacion y aprobacion: China y Saudi Arabia
-
NOMBER: EpiVacCorona
Tipo di Vacuna: Vacuna Peptide
Fabricantenan primaria: Federal Budgetary Research Institution State Research Center of Virology and Biotechnology
Pais di Origen: Rusia
Autorizacion y aprobacion: Rusia
4. Con e vacuna di Pfizer (Comirnaty) ta ser aplica?
-
Comirnaty ta wordo suministra cu dos hangua/injeccion, normalmente den e musculo di e brasa parti ariba , al menos 21 dia for di otro.
-
Areglonan pa e suministro di e vacuna lo ta e responsabilidad di autoridadnan Nacional. Pa mas informacion con pa uza e vacuna, lesa e instruccion riba e paki of consulta cu un Profesional den Cuido di Salud.
5. Con e vacuna ta traha?
-
E vacuna ta traha door di prepara e curpa pa defende su mes contra COVID-19. E ta contene un molecule yama mRNA cu ta duna instruccion pa traha e proteina spike. Esaki ta un proteina riba e superficie di e SARS-CoV-2 unda cu e virus mester drenta den e celulanan di nos curpa.
-
Ora cu e persona a haya e vacuna, algun di e celulanan lo compronde of scan e instruccionnan di mRNA y temporalmente produci e proteina spike. E ora e persona su sistema di inmunidad lo reconoce e proteina aki como desconoci y lo produci anticurpanan y activa e T celnan(blanco den sanger)pa ataca.
-
Si, mas despues, e persona aki bini den contacto cu e virus di SARS-CoV-2, su sistema di inmunidad lo reconoc’e y lo ta cla pa defende e curpa contra d’je.
-
E mRNA di e vacuna no ta permanece den e curpa pero ta wordo kibra den diferente pida y elimina, despues di un rato di a haya e vacuna.
6. Cua ta e Beneficionan di e vacuna di Pfizer cu a ser demostra den e estudio?
-
Un experimento hopi grandi a mustra cu e vacuna tawata efectivo den preveni personanan di 16 aña pariba, di haya COVID-19.
-
E experimento tawata inclui 44,000 hende den total. Mita di e cantidad aki a ricibi e vacuna y e otro mita a ricibi un injectie falso/ficticio. E hendenan no tawata sa cu a ricibi e vacuna di berdad of esun falso.
-
E eficacia a ser calcula den mas cu 36,000 hende di 16 aña pariba (incluyendo personanan riba 75 aña di edad) cu no a mustra anteriormente ningun señal di tawata tin e infeccion. E estudio a mustra 95% di reduccion den e cifranan di e casonan di COVID-19 symptomatico, den personan cu a ricibi e vacuna (8 caso for di e 18,198 tawata tin e sintomanan di COVID-19) compara cu hendenan cu a ricibi e vacuna falso. (162 caso for di 18,325 a sinti e sintomanan di COVID-19). Esaki kiermen cu e vacuna a demostra di tin 95% eficacia den e experimento.
-
E experimento tambe a mustra cu mas of menos 95% di eficacia den e participantenan cu tawata tin risico di haya COVID-19 severo, incluyendo esunnan cu astma, diabetes, presion halto den sanger, enfermedad cronico di pulmon,of un promedio di >30 kg/m2 di vet di curpa (mass index)
7. Hendenan cu ya a haya COVID-19 por wordo vacuna?
-
No tawata tin efectonan secundario adicional den 545 hende cu a ricibi e vacuna den e e fase di experimento y cu previamente tawata tin COVID-19.
-
No tawata tin suficiente data di e experimento cu por a conclui con bon e e vacuna a traha den e hendenan aki cu ya tawata tin COVID-19.
8. E vacuna por reduci TRANSMISION di e virus di un persona pa otro?
- E impacto ora di haya e vacuna ora di e plamamento di e virus di SARS-CoV-2 den comunidad ainda no ta cla. Ainda no tin suficiente claridad cuanto hende cu a vacuna ainda tin y ta plamando e virus.
9. Pa cuanto tempo e proteccion di e vacuna ta dura?
- Actualmente no tin claridad con largo e proteccion di e vacuna ta. E personanan cu a ser vacuna den e experimento clinico continuamente lo wordo sigui/observa pa e proximo 2 añanan, pa haya mas informacion riba e duracion di proteccion.
Hende (personanan cu un sistema di inmunidad debil). Aunke e personanan inmuno-deprimi, lo no reacciona mes bon na e vacuna, no tin preocupacionnan particular di seguridad.Personanan inmuno-deprimi, ainda por wordo vacuna ya cu nan tin hopi risico di haya COVID-19.
10. Muchanan por wordo vacuna cu e vacuna di Pfizer?
- Actualmente e vacuna no ta wordo recomenda pa duna mucha bao di 16 aña. Tin un areglo cu e compania riba un plan di experimento di e vacuna pa muchanan pa mas despues.
11. Personanan inmuno-deprimi por wordo vacuna?
- No tin datonan suficiente cerca personanan inmuno-deprimi (personanan cu un sistema inmune debilita). Ta posibel cu e personanan inmuno-deprimi no ta responde bon na e vacuna y no ta existi preocupacion di seguridad particular. E personanan inmuno-deprimi por wordo vacuna door cu nan tin un mayor riesgo pa contrae COVID-19.
12. Hende muher na estado of dunando lechi pecho por wordo vacuna?
-
Estudionan realisa den animalnan no ta mustra ningun tipo di efecto dañino durante e embaraso, sinembargo e datonan riba e uzo di e vacuna durante embaraso ta hopi limita. Aunke no tin existi estudionan riba e lactancia, no ta spera ningun riesgo.
-
E decision di uza e vacuna den hende muher na estado mester wordo tuma den consulta cu un profesional di salud despues di considera e beneficio y riesgonan.
13. E personan alergico por wordo vacuna?
-
Hendenan cu ya sa cu nan ta sufri di alergia di un of otro componente di e vacuna riba e lista den e seccion 6 riba e informacion di e paki, no mester ricibi e vacuna.
-
Reaccionnan di alergia (hipersensitividad) a wordo experencia den personanan cu a ricibi e vacuna. Un cantidad hopi abao di caso di anaphylaxis ( reaccion severo di alergia) a ser registra,desde cu e vacuna a cuminsa wordo propaganda den campañanan. Pesey, mescos cu tur vacuna, e vacuna mester wordo administra bao di supervision medico hopi di cerca, cu e tratamento medico apropia y disponibel. Personanan cu tin un reaccion severo di alergia ora cu nan a ser duna e prome dosis di Comirnaty, no mester wordo duna e di dos dosis.
14. Con bon e vacuna ta traha cu hendenan di diferente generonan etnico?
- E experimento principal a inclui personanan di diferente generonan y etnico. E eficacia a keda rond di 95% den tur e generonan, racial y gruponan etnico.
15. Kiko ta e risico asocia cu e vacuna?
-
E efecto secundario mas comun di e vacuna den e experimento tawata generalmente suave y modera y a mehora un par di dia despues di e vacunacion. Esaki tawata inclui dolor y hincha na e lugar di e hangua, cansancio, dolor di cabes, dolor di musculo, calafrieu y keintura. Mas cu 1 den 10 persona a sinti e efectonan aki.
-
Color Cora na e lugar unda a duna e hangua y biramento di stoma a sosode den menos cu 1 den 10persona. Grawatamento na e lugar di e hangua, dolor den brasa, y aumento di e kliernan linfatico, dificultad pa drumi y sinti malo tawata efectonan secundario no frecuente (afectando menos cu 1 den 1000 persona). Debilidad den musculonan na un banda di cara (acute peripheral facial paralysis or palsy) a sosode rara bes den menos cu 1 den 1000 persona.
-
Reaccionnan di alergia cu e vacuna a sosode, incluyendo un cantidad hopi chikito di casonan severo di reaccionnan alergico (anaphylaxis)cu a sosode ora cu e vacuna a ser uza den e campañanan di vacunacion. Den caso aplicabel na tur e vacunanan, e vacuna mester ser uza bao di supervicion estricto cu e tratamento medico disponibel apropia.
16. Pakiko e vacuna ta autoriza na Union Europeo y kiko esaki kiermen pa Aruba?
- E vacuna ta ofrece un proteccion di nivel halto contra COVID-19 cu ta un necesidad hopi criticoden e pandemia actual. E experimento principal a mustra cu e vacuna tin 95% eficacia. Mayoria di e efectonan secundario ta suave y modera den severidad y a desparce den un par di dia.
- Pesey e Agencia a dicidi cu Comirnaty su beneficionan ta mas grandi cu su riesgonan y cu su uzo por wordo autoriza na e Estado Europeo (Union Europeo)
- Comirnaty a haya un autorizacion comercial condicional. Esaki kiermen cu tin mas evidencia di e vacuna (wak abao), cua compania ta rekiri pa provee. E agencia lo revisa cualkier informacion nobo cu lo ta disponibel y e resumen aki lo ser actualiza si ta necesario.
- Aruba ta parti di e Reino Hulandes y Aruba lo haya vacuna di Hulanda.
17. Cua informacion ainda ta ser spera di e vacuna?
-
Update: 23 di augustus 2021 FDA (Food and Drug Administration) finalmente a aproba e vacuna di Pfizer-BioNTech, bo por ta mas sigur cu e vacuna ta duna proteccion y no ta dañino. E vacuna di Pfizer-BioNTech contra Covid-19 lo wordo jama Comirnaty ariba mercado. Lesa mas: https://www.fda.gov/news-events/press-announcements/fda-approves-first-covid-19-vaccine
-
Adicionalmente, independiente di e estudionan di e vacunanan COVID-19 coordina pa Autoridadnan di Union Europeo, tambe lo duna mas informacion di e vacuna su siguridad a largo plazo y beneficionan en general pa e poblacion.
-
E compania tambe lo efectua e estudionan y proporciona e garantia adicional riba e calidad farmateutico di e vacuna, manera e fabricacion ta ampliando.
18. Kiko ta e medidanan cu ta ser tuma pa garantisa e siguridad y uzo efectivo di e vacuna?
- Recomendacion y precaucionnan a wordo sigui pa e profesionalnan den cuido medico y pashentnan pa e uzo safe y efectivo di e vacuna, y a ser inclui den e resumen di e caracteristicanan di e producto y e informacion riba e paki.
-
Un plan di maneho di riesgo (RMP) pa Comirnaty tambe ta den existencia y ta contene informacion importante tocante e seguridad di e vacuna, y con pa recopila mas informacion y con ta minimaliza cualkier riesgo potencial.
-
Medidanan di seguridad lo wordo implementa pa e vacuna den linea cu e plan pa monitorea e seguridad di Union Europeo pa e vacunanan COVID-19pa sigura cu e informacion di siguridad ta rapidamente copila y analisa. E compania cu ta mercadea e vacuna lo proporciona cada luna e raportahenan di seguridad.
-
Tocante tur e medicamentonan, e dato nan riba e uzo di e vacuna ta continuamente monitorea. E efectonan secundario raporta cu ta ser sospecha, ta ser evalua cuidadosamente y cualkier accion necesariolo ser tuma pa proteha e pashentnan.
Informacion adicional di Comirnaty
- Comirnaty a ricibi un autorizacion adicional di comersialisacion valido full rond Europa (Union Europeo) te cu 21 di December 2020
Documentonan di respaldo:
Documento di gestion di riesgo di Comirnaty
Plan di monitoreo di seguridad di Comirnaty di e Comunidad Europeo
Resumen di Informacion di e producto Comirnaty
Seguridad y Eficacia di Comirnaty
Resumen di e informacion di e producto Vacuna COVID-19 Moderna
Articulo riba prueba di e vacuna Moderna COVID-19
- Absolutamente remarcabel”: Ningun hende cu a ricibi e vacuna di Moderna den un ensayo a esaroya COVID-19 grave | Ciencia| AAAS (sciencemag.org)
Tracker di vacunanan


text:
ORANJESTAD, Aruba – 26 maart 2020:
Orario di Update pa cu COVID-19 ta wordo ahusta. Manera cu Departamento di Salud Publico y Gobierno di Aruba a anuncia, actualmente ta activamente enbusca di casonan positivo den nos comunidad, pa di e forma aki trata na contene e transmision di COVID-19 bou nos comunidad. Esaki lo nifica aumento den cifrasnan di caso y aumento den personanan cu mester wordo poni den cuarentena y isolacion. Esaki ta nifica no solamente hopi trabou administrativo pa servicio di malesanan infeccioso pero cada pashent tin derecho di ricibi resultado di su test prome cu esaki wordo anucia publico y mester haya tur atencion nesesario cu ta rekeri den e situacion aki. Pues pa e motibonan menciona a tuma e desicion pa trece cambio den e orario di update COVID-19. Esaki lo no tuma lugar mas 7:00 di anochi pero desde dialuna dia 30 di maart lo tuma lugar den e conferencia di 2:00 di merdia. Di e manera aki nos por garantisa un trabou eficiente di parti personal di servicio di malesanan infeccioso. Unda cada un pashent por ricibi e atencion nesesario. E lucha contra Corona Virus COVID-19 ta sigui.


text:
BRAZIL - Diaranson pa mas o menos 12:25 central di polis a wordo notifica cu un atraco a tuma lugar riba Brazil Food Center.
Na yegada di patruya por a compronde di e doñonan di e supermercado cu ta trata di dos hende homber jong. Tur dos tabata tin arma di candela. Un di e sospechoso tabata tin camisa shinishi bisti jeans preto muts preto color di cuero licht bruin.
E di dos sospechoso tabata tin cami sa shinishi tambe pero cu jeans blauw bisti y muts blauw scur. Tur dos ta papia bon papiamento. Nan bay cu mas o menos afl 1000,- y a huy na pia direcion ariba.
Diferente unidad di polis a cuminsa cu un buskeda pa pone man riba e dos sospechosonan.
Atraco Team a presenta, polis technico y tambe slachtofferhulp.
Un rato despues na altura di Weg Rooi Congo a logra pone man riba e dos atraconan.
MACUARIMA -Tabata e aña aki cu mando policial a mira e importancia cu mester bin cu estudio policial pa K9 polis. Conhuntamente cu docentenan di Scol di Polis E.J. Watty Vos, instructor di K9 Sr. Vianney Coffie a prepara un estudio profesional riba nivel internacional di K9. Cu estudio aki ta habri porta cu Aruba tin su mesun instructor y keurmeester pa por entrena y prepara cualkier polis cu su K9 local, den region of internacionalmente.
PALM BEACH – E hoben cu a cay for di 3 piso na e centro comercial Paseo Herencia diadomingo atardi laat, a fayece diadomingo anochi laat, a consecuencia di su heridanan. Vocero suplente di polis Liliana Rasmijn a confirma cu pa 10:40pm diadomingo anochi, docter a constata morto di e hoben L. A. Figueroa Flores naci na Venezuela di 20 aña di edad. E caso ta sigui bou investigacion.
PALM BEACH – E situacion di e hoben cu a cay diadomingo anochi pa mas o menos 7or di anochi for di e di tres piso di Paseo Herencia Shopping Mall, ta hopi critico. Asina vocero di polis Liliana Rasmijn a bisa prensa diadomingo anochi. Ta trata di un caso unda cu for di informacion compila,un hoben( masculino) di 20 aña a cay di e di 3 piso na Paseo Herencia. No ta conoci exactamente unda precies e hoben aki a cay. Pero ta for di e area di garashi di parkeer, a saca e ambulance cu e victima, mirando cu tabata mas cerca. Polis a cera e area pa por a haci e investigacion. E hoben ta den ICU y su situacion ta hopi critico.
ZEEWIJK - Despues di un persecucion di casi 4 ora riba laman, polis a logra pone man riba e homber conoci como 'Mathilda' cu a joyride un waverunner mas trempan. Durante casi 4 ora e persona a sa di burla di autoridad cu a usa boto y helicopter pa gar'e pero sin exito. E persecusion a hiba polis di Surfside, te Barcadera, Palm Beach, pa despues gara e persona riba beach na Zeewijk.
ORANJESTAD – Gobierno (lesa: Cuerpo Policial di Aruba) ta bay habri solicitud bek pa un Alto Comisario di polis nobo. Asina minister nobo di husticia Rocco Tjon a bisa e periodista Tito Laclé durante e programa Noticiacla LIVE e siman aki. “Un di e reunionan cu mi tabatin caba cu DRH, Departamento di recurso Humano, ta pa habri e funcion” refiriendo na e funcion di Alto Comisario. E no ta kere den apunta un management team, y ta pensa cu mester tin un hende na cabez pa dirigi e departamento.
CALABAS - Diaranson atardi laat un ciclista a bira malo durante un coremento y fayece. Tabata pa 6.49 cu Central di Polis ta haya un melding cu den e mondinan na Calabas un ciclista lo a bira malo. Na yegada di patruya a bin constata cu e persona no ta reaccionando. Personal di Ambulans a purba reanima e persona pero envano. Pa 8.10 Dokter Texier a constata morto di e homber Wilson Ibarra Ortega di 57 aña di edad. Cuerpo Policial ta manda palabranan di condolencia na e famia di e fayecido.


text:
No ta desconoci cu e plataforma di Facebook, Whatsapp y tambe messenger a bay plat.
E plataforma cu mas ta genera placa pa e CEO Mark Zuckerberg ta conociendo perdida nan grandi di placa. Awe durante e “Digital Black Out” Mundial e CEO a conoce un perdida di 7 Biyon dollarr.
E CEO tawata e di 4 persona mas rico na mundo, den solamente 6 ora a bay na di 5 luga.
Mientras cu nos ta pendiente pa mas informacion Mark Zuckerberg ta super preocupa pa su perdida y tambe su puesto social! Pendiente pa mas informacion.


text: AMSTERDAM – Na Hulanda kasonan di e vírùs di corona a oumentá konsiderablemente. For di Den Haag ministerio di salubridat ta hasi un yamada pa nan ta èkstra alerta, esaki debí ku kasonan di vírùs di corona a oumentá. Mester bin ku mas mantenshon i atenshon pa loke ta trata e distansia sosial di 1.5 meter for di otro. Evitá aglomerashon di hende. No tin motibu pa intensivá medidanan di e vírùs menshoná. Ta bai sigui vigilá e situashon i por bai tuma medida regionalmente segun un bosero di ministerio di RIVM. Nan a mèldu ku e kantidat di kasonan di hende infektá ku e vírùs a bira dòbel kompará ku e siman previo. Di 534 awor e ta 987 kaso. Entretantu e porsentahe di tèst positivo a subi ku 3 tersera parti. RIVM ta yama esaki un ‘wake up call’. Den tweede kamer tin prekupashon pa e kasonan ku a oumentá asina drástiko. Parlamentarionan a ekspresá nan prekupashon pa medio di e sistema di ‘Twitter’. Ta menshoná ku ta importante pa hendenan tene nan mes na e reglanan. Ta deseá pa kontrolá buelo nan for di paisnan ku mas rísiko, mas intensivo. Loke a sosodé por a ferwagt despues ku a suavisá i de eskala e medidanan. Un di e munisipionan kaminda mester konsiderá medidanan lokal ta Hillegom, kaminda ta konsiderá e kasonan muchu tiki pa un ‘lock down’ regional. E burgenmeester ta bisa ku nan ta hopi serka. Na Hillegom 28 hende a haña ‘corona virus’ i ta teme pa algun 100 kaso mas. Sigur 23 di e hendenan a keda kontagiá den un ‘cafe’ na Hillegom aya na Hulanda. Tin atenshon pa kasonan di ‘corona virus’. Hopi hende di 20 pa 29 aña ta e kontagionan nobo loke RIVM a menshoná. Na luna di mart e porsentahe tabata ménos afektá kompará ku awor. Awor ta tèst poko mas amplio na e hendenan ku tin síntoma pa loke ta trata ‘corona virus’.


text:
Masha dia, mihó bisá, masha aña, mi no a skibi algu akibanda. Pero den e periodo di Corona aki, mi ta na kas, ku hopi tempu liber. Esei a pone ku mi ta mas aktivo riba retnan sosial manera Facebook i Instagram, ta wak kiko ta pasando den nos komunidat.
Dor di esaki mi a ripara ku yen hende ta purba ta kreativo (komprondibel) den e periodo aki, Tin kaminda ku kreatividat ta krusa grèns i ta yega na punto ku bo ta motivando hende pa hasi kosnan kontra di regla/lei.
Nos Gobièrnu a ordena pa tur hende keda kas, te proksimo aviso. Kada lèter di outo ta haña dos chèns pa siman pa ta riba kaya, pa hasi kosnan esensial (bai supermerkado, botika èts.)
Pero ta parse ku Prudential a haña un manera kreativo pa bypass e regla aki. E kompania aki, pa medio di un propaganda, ta invitando hende ku un pa hür un outo serka nan ku un lèter, diferente for di nan plachi number, pa asin’ei e hürdó por sali kas mas ku e bianan designa pa su plachi number di outo.
Mi ta kompronde, tur negoshi ku no ta wòrdu konsidera esensial ta sufriendo den e tempunan aki. Nos tur ke pa tur kos por kumisa drai bèk. Doñonan di negoshi lo ke kumpli ku nan nesesidatnan finansiero. Pero pa pidi hende falta ku reglanan vigente, no ta e manera si nò.
Porta ta mi idea, pero e kos aki no por wòrdu konsidera asta ilegal/kontra lei?


text:
Sosten di likides tawata un tema di prioridad den e reunion
Hunto cu Premier di Hulanda, Mark Rutte, Prome Minister Evelyn Wever-Croes ta na New York pa atende e Asamblea General di Nacionnan Uni, UNGA 2021.
E prome reunion di Premier Wever-croes tawata cu Premier Mark Rutte
na Vertegenwoordigincondig di Reino Hulandes na New York. Den e reunion aki a toca varios tema, entre otro a elabora riba e gobierno nobo na Aruba, di e coalicion y con e reparticion a bay y e trabounan cu a tuma luga den cuadro di e screening .
“Premier Rutte a felicita mi tambe cu e gobierno nobo y desea mi hopi exito”, Prome Minister a expresa.
E Premiernan a hiba conbersacion amplio tambe riba e situacion di Covid. Premier Rutte tawata hopi interesa pa sa con Aruba ta manehando e situacion. Prome Minister a comparti e bon noticianan cu Aruba ta dominando e ola aki y di e variante Delta tambe. Tambe nos a menciona e maneranan con Hulanda por yuda Aruba den esaki.
Un otro tema cu a wordo treci dilanti ta e tema di sosten di likides y e reunion di Conseho di Minister di Reino cu a tuma luga diabierna mainta y e condicionnan pa cu esaki. Prome Minister a duna di conoce cu aki e Premiernan a yega na cierto palabracionnan tambe pa sigui bay padilanti.
“Con cu bay bin, Aruba ta keda depende di e sosten di Hulanda den esaki tambe”.
Prome Minister a duna di conoce cu varios otro tema cu tawata riba agenda a wordo trata. Esakinan ta temanan cu e Premiernan ta atendiendo hunto durante e Asamblea na New York entre nan e reunionnan cu Secretario General di Nacionan Uni y tambe e reunion di Asamblea General mes.


text:
Marguérite Marie Sprock-de Rooy,
( Tènis di Mesa)
Deportista – Dirigente Atministrativo – Dirigente Tékniko -Wes
mihó konosí komo Maggy, a nasé dia 22 di sèptèmber 1943.
Maggy a kuminsá práktika e deporte di pinpòn na aña 1963 na Asiento ku 20 aña di edat.. E deporte aki Maggy a práktika aktivamente pa 35 aña largu, i despues a siguí aktivo den funshonnan atministrativo i tékniko pero tambe den e parti di arbitrahe.
Den funshon atministrativo Maggy a fungi 17 aña komo sekretaria di federashon i a tuma su retiro na mart 1993. Maggy su “role model” tabata sra Irene Moreno (Q.e.p.d.) Durante añanan e tabata hungadó, dirigente i alabes entrenadó di hubenilnan (for di 1984) i de e damanan(Liga Pasa Tempu) for di 1985 “Traning” nan tabata tuma lugá na SDK i ku tempu na Sentro Irene Moreno. Na 1985 e’la lanta Liga Pasa Tempu di dama, kual tabata un éksito durante 10 aña. Maggy tabata presidente di su mes tim, esta KFC?shot, ku tabatin entre 60 pa 90 miembro, konsistiendo di hóbennan i hende grandi. E tim a kue diferente titulo,sea kampeon òf sub kampeon individual òf den tim.
Logronan di Maggy Sprock
1966 Tabata Maggy su promé torneo Internashonal “11e Campeonato Norte Central
America i del Caribe” hunga na Kòrsou.
1968 Kampeon dobel + di Tim huntu ku Sra. Nelly Landstra na e “111er Campeonato
Norte-Centra america i del Caribe” (NOSCECA) E ta úniko dama ku a yega di gana un titulo pa Kòrsou
1970 Kampeon Antiano+ kampeon dòbel huntu ku Gloria Croes.
1973 Tripel Kampeon – (single – dobel- mixed dobel: Kampeonato Kòrsou )
1982 Kampeon Antiano (úniko ku a gana un titulo pa Korsou na Aruba).
Kampeon CTTB-cup (+ na 1983, 1985, 1990)
Sub-kampeon CTTBcup na 1984 + 1991 (“Cur. Tafeltennis Bond”)
1983 Di 3 posishon den 1st Antilleann Top 8
1984 Sub-kampeon den 2nd Antillean Top 8
1987 Maggy a sali e mihó hungadó di aña
1988 Tabata Maggy su mihó aña, komo hungado, komo ela logra gana tur 9 torneo di e
aña ei, ku eksepshon di unu, i a Sali “The best player of the year.
1989 E di “31st Caribbean Table Tennis Championships” aki na Kòrsou a wòrdu dediká na
na dje bou di e nòmber “The Maggy Sprock Games” ku partisipashon di 23 pais.
1991 Sub-Kampeon + sub-kampeon den mixed dòbel huntu ku Ronaldi Vos.
1992 Sub-kampeon di Kòrsou+ sub kampeon den dòbel huntu ku sra.Ingrid van de Hilst.
Maggy tabata train di 9 or pa 2or tur djasabra , huntu ku su miembronan di direktiva di KFC/Shot. Hopi evento sosial tabata wòrdu organisá, komo ku e tabata weta su funshon tambe komo un edukador.
Direktiva di KFC/Shot a dediká aña 1996 na su honor.
Na 1997 el’a tuma su retiro total, despues di 34 aña den e deporte, El’a traha ku hopi amor pa e deporte i e tabata stim’é masha tantu mes. Semper el’a boga pa union-disiplina-kompetensia sano- rèspèt pa otro toleransha i komunikashon.
Maggy a pone semper un meta su dilanti i a traha duru pa e logra. Komo ku e tabata mira tur komo un “Challenge”
Maggy a partisipá na kursonan pa dirigente, kurso básiko riba movementu olímpiko (na 1992); kurso pa entrenadó hubenil i tambe di árbitro.
El’a koordiná diferente aktividat di fundraising manera –modeshow bingo, bon-kune feria diferente loteria “fundraising” “dinner”.
Aparte di esaki nan Maggy a fungi komo sekretaria den otro organisashonnan manera Toasmaster i grupo di karnaval.
Paisnan ku Maggy a bishita komo hungadó òf delegado tabata Trinidad& Tobago 2 x Colombia, Nicaragua, Rep. Dominikana, Jamaica, Venezuela, Aruba, Sta.Maarten Bonaire.
1989 Maggy a representá Kòrsou komo delegado na Weganan Mundial di Tènis di Mesa na
Dortmund (Alemania) huntu ku un tim
1990 Pa Komité Olímpiko el’a partisipá na Weganan Sentro Americano i del Caribe na
Mexico. Komo Chaperonne di e ramonan : Bowling , Tiru, Esgrima, Tènis di Mesa i atletismo.
1991 Chaperonne di nos softball-team nashonal (18 persona) na e di XI Weganan
Panamerikano i del CARIBE” NA Santiago de Cuba.
Maggy 8 biaha tabata kampeon di Kòrsou.
Na 1970,1973,1975,1981,1982,1984,1988.)
Maggy tabata e úniko dama ku a yega di gana un título pa Kòrsou den un kompetensha Antiano, e tin un rekòrt di 105 título ganá.
.
Tambe Maggy a fundá Liga Pasa Tempu pa damas, kua tabata masha eksitoso durante di 10 aña largu.
Den funshon tékniko Maggy a optené su sertifikado di entrenadó.
Otro sertifikado ku Maggy a risibí ta esun di su partisipashon na “International Umpires and Referees”.
.
Maggy a representá Kòrsou na masha hopi okashon na e siguiente paisnan: Aruba, kaminda Maggy a sali kampeon Antiano den single i dòbel, tambe den turneonan na Trinidad & Tobago, Colombia, Repúblika Dominicano, Jamaica, Venezuela. Na Alemania komo delegado pa Weganan Mundial. Na Mexico komo chaperone di entre otro pinpòn na Weganan Sentroamérikano i di Karibe, i na Cuba na Weganan Panamericano.
Na 1989 tabatin e “31st Caribbean Table Tennis Championship” organisá na Kòrsou, dediká na Maggy.


text:
ORANJESTAD, Aruba –19 maart 2020:
Isolacion
Isolacion ta ora un persona ta malo. E por wordo isola pa preveni cu e ta contagia otro personanan, cu e ta bin den contacto cu n’e.
Quarantaine
Ora un persona no ta malo, pero porta cu e por bay bira malo, e persona aki por wordo poni den quarantaine te ora cu ta sigur cu e persona aki no ta contagia y/of ta malo. Pa e COVID-19 e recomendacion di e temporada di quarantaine ta 14 dia.
Abo ta isolando bo mes door di e risico halto di por tabata exponi na novel Coronavirus - COVID -19? E accionnan aki lo yuda proteha otro hende paden y pafo di bo cas di contrae e virus.
Kico kiermen isola bo mes ?
Keda cas of den bo residencia temporal, no bai trabou, skol of area nan publico
Aleha bo mes, di otro hendenan cu ta biba cu bo den cas of residencia temporal
Uza facilidadnan (baño, cushina) separa, si mester comparti nan mester desinfecta nan prome cu nan wordo uza pa otro.
Haci uzo di sistema di entrega na cas/ homedelivery, pa cuminda, medicamento y/of otro tipo di productonan necesario.
No ricibi bishita na bo cas of residencia temporal
Purba keda leu di bo mascotanan, si esei no ta posibel laba bo man prome y despues di mishi cu nan
Preveni plama e infeccion
Laba bo mannan frecuentemente cu awa y habon of cu un desinfectante pa man a base di alcohol di mas cu 60%.
Tosa of nister den un napkin y benta esaki afo inmediatamente.
Haci uzo di articulonan di cas den forma separa manera serbete, paña di cama, copi, tayo entre otro.
Bisti un tapa boca ora bo ta rond di otronan solamente si bo haya instruccion di profesionalnan di salud pa haci esaki.
Laba bo mannan cu awa y habon cada biaha despues di uza baño. Laba mannan cu awa y habon prome cu cushina of come.
Cuida bo salud y bienestar.
Pa esnan cu tin sintomanan di infeccion:
Descansa suficiente te ora bo ta sinti miho.
Bebe suficiente liquido pa asina bo por orina regularmente
Bebe Paracetamol manera bo a wordo indica pa disminui dolor y keintura
Pa tur persona cu ta den auto isolacion:
Mantene contacto cu bo amigonan y famia via telefoon, video of online.
Hiba bo hobby of intersnan personal cas pa por distrae durante di e temporada.
Haci ejercicio regularmente na bo cas mes, no bay gym.
Yama Call Center Coronavirus na 280-0101 pa instruccion si bo desaroya sintoma di tosamento of problema pa hala rosea despues di a regresa di biahe of tawata tin contacto cu un persona positivo pa COVID-19.


text:
Geplaatst op 27 October 2018 dor di Ministerio Enseñansa, Siensia, Kultura & Deporte
WILLEMSTAD – Resientemente e veredikto den e kaso “ABC opleiding en Training” a keda ofisialmente públika, kaminda ta indiká ku ABC a pèrde e kaso kontra Minister di Enseñansa, Siensia, Kultura i Deporte, sra. Marilyn Alcalá-Wallé.
Den kuadro di esaki Minister Marilyn Alcalá-Wallé ta supraya ku Ministerio di Enseñansa, Siensia, Kultura i Deporte, komo entidat ku ta representá Gobièrnu, tin e responsabilidat pa vigilá ku e estudionan ku ta keda duná na Kòrsou i ta keda rekonosé, ta sosodé den e kuadro korekto segun ‘LANDSVERORDERNING van de 22ste mei 2008 tot vaststelling van een regeling met betrekking tot het secundair beroepsonderwijs en educatie’. Institutonan ku no ta kumpli ku eksigensianan di e Landsverordening aki, no por risibí rekonsementu di parti di Gobièrnu di Kòrsou.
ABC opleidingen a entregá e petishon pa risibí rekonosementu di estudio na gobièrnu, pero ahinda no ta kumpli ku e eksigensianan segun e Landsverordering ariba menshoná. Esaki ta nifiká ku gobièrnu no por a duna ABC opleidingen e rekonosementu ku a ela solisitá. Na momentu ku ABC opleidingen ta kumpli ku eksigensianan segun ‘Landsverordening secundair beroepsopleidingen en educatie’, nan por bini na remarke pa risibí rekonosementu.
E maneho di gobièrnu aki ta pa garantisá ku tur suidadano por sigui un estudio ku ta kumpli ku e lei ankrá den ‘Landsverordening beroepsoleidingen en educatie’. Abase di Landsverorderning aki tambe tur hende ta keda informá tokante e eksigensianan pa un estudio di SBO wòrdu rekonosé dor di Gobièrnu di Kòrsou.
Gobièrnu su meta ta pa sigui yuda komunidat i instansianan pa kumpli ku e eksigensianan di bon edukashon.


text:
Prefacio
Meta - Vision - Mision
Miembro di Directiva
Yamabo bonbini y bo por haya tur tipo di informacion di CBPP pero tambe abo lo por aserca directiva pa idea y pa bira boluntario.
Habitante di bario y yui di bario Lo bo no kier biba den un bario sano y harmonioso unda tur habitante ta contento y dispuesto pa yuda otro. Esey por den bo bario si bo ta dispuesto di yuda tambe. Bo bario por haci bon uso di bo potencial.
Gobierno ta bini y gobierno ta bai pero nos como habitante lo keda semper y pesey nos tin e posibilidad pa haci nos bienestar den bario duradero.
Centro di Batrio kier duna oportunidad na tur habitante y yui di habitante pa realisa nan deseo. Nos ta haci esey dor di ofrece tur tipo di actividad social cultural deportivo y educativo. Tambe nos ta haya importante pa pone atenciaon specifico na nos grandianan y personanan special.
Presidente, Dennis Burke
Meta di CBPP:
Centro di Bario Playa Pabao ta un fundacion lanta na 1978 y tin como meta pa promove e desaroyo spiritual, social y físico di e habitantenan den e bario di Playa Pabao y Besindario den un forma no politico y no confesional. E centro ta trata pa realisa e metanan di e fundacion dor di (laga) organisa actividad, social, cultural, educativo, deportivo.
Vision - Mision:
Nos vision ta cu habitantenan den bario di Playa Pabao y Besindario ta solidario cu otro y a base di esey ta experiencia un calidad halto di bida pa un y tur.
Nos mision ta pa ofrece habitantenan di Aruba y en particular di Playa Pabao y Besindario, actividadnan tanto educativo como deleitativo cu e meta general pa promove e cooperacion den bario y capasitanan pa asina funciona optimal den nos comunidad.
Miembro di directiva actual:
Presidente Dennis Burke
Secretario Edwin Martinus
Tesorera Angeline Geerman-Giel
Comisario Rita Thomas
Historia di e miembronan di CBPP:
Fundacion Centro di Bario Playa Pabao a ser lanta riba 24 di februari 1978. Sr. Edgar (Watty) Vos q.e.p.d. a tuma e iniciativa di forma e prome directiva y a funda nos fundacion. Sr Luisito Vingal a fungi como e prome presidente di directiva di nos Centro. Na 1981 despues cu OSTICEBA (un fundacion pa duna sosten profesional na e centronan di bario) a pone un trahador di bario disponibel y a amplia directiva cu tres miembro a cuminsa promove e actividadnan di CBPP den e bario di Playa Pabao. Centro di Bario no tawatin un edificio y tawata reuni na oficina di Osticeba na Dakota. Danki na sr. Edgar Boekhoudt, cabesante di Sint Franciscus College, directiva di CBPP pronto por a haci uso di un local den e scol. Directiva a lanta diferente comision e.o. comision: di hubentud, di damas, di deporte, di revista Canoa. E actividanan di e tempo ey tabata entre otro anochi di cine, seso-sport, torneo di futbol, diferente charla, paseo cu nos grandinan, celebracion di dia di mama, anochi cultural, anochi di información y hopi mas.
Directiva a haña su mes cu un trabou duro pero e actividadnan riba tereno social, cultural, deportivo y educativo tawata un necesidad grandi den e bario. E cooperación y participación di e habitantenan den e bario tawata asina grandi cu Directiva a experiencia e trabao di pionero aunque duro relativamente facil, Unda Centro di Bario a pidi ayudo e’la hañ’e. Directiva di Centro Semper a keda e motor tras di e programa di actividad. Danki na e diferente directivanan cu Centro di Bario Playa Pabao a conoce nos orgtanisacion por a realisa un programa dinamico y un edificio cu diferente facilidadnan cu ta haci e realización di e programa di actividad pa e bario posible. No solamente directivanan pero tambe tur e comicionnan cu te awe ta consisti di boluntario a pone nan oranan liber trahando na e bienestar di nos bario. Fuera di e boluntarionan di Playa Pabao mester mmenciona e aporte grandi di organisacionnan priva y instancianan gubernamental entre otro OSTICEBA, CEDE-ARUBA, ATHA, UNOCA, Landsloterij y Lotto pa Deporte Lotto pa Deporte y Aruba Way Foundation, Departamento di Asunto Social, Departamento Obras Publico, IDEFRE, Instituto di Cultura y e diferente gobiernonan cu pa medio di subsidio a haci posibel cu CBPP por haña diferente medionan necesario y por a realisa actividadnan social cu gastonan halto.
About Us /Un tiki informacion di nos


text:
Esnan cu ta positivo of den cuarentena mester sigui tur instruccion.
ORANJESTAD, Aruba – 06 augustus 2020
Manera cu a anticipa, despues di e brote den sitionan publico, e casonan positivo di Covid-19 ta sigui aumenta.
Awe 6 di augustus Aruba ta regista un total di 92 caso nobo di transmision local, 2 persona mas a recupera, un total di 703 test a wordo haci y total di casonan activo a bira 146. Nos yamada ta bay na esnan cu a test positivo y tambe esnan cu a wordo manda den cuarentena pa DVG; pa cumpli debidamente cu tur e instruccion cu a ser duna. Isola bo mes for di famia, amistadnan y publico pa e periodo cu bo permanece positivo y tuma tur e tempo cu mester pa recupera bo salud.
Na esnan cu ta pensa cu nan por tawata na risico y no tin sintoma ainda, ta recomenda bo pa bisti un mondmasker tur caminda cu bo bay, apesar cu bo no tin sintoma na e momentonan aki. E sintomanan por presenta ainda den e dianan of simannan venidero.
Gobierno di Aruba a implementa un bez mas diferente medida cu ya ta conoci pa yuda stop e virus su transmision atrobe. E medidanan aki ta ensera;
Ciere di bar, night club y rumshop
No por organisa fiesta na cas
Mondmasker ta obligatorio den transporte publico y den establesimentonan
Casnan di cuido di nos grandinan ta stop di risibi bishita.
E medidanan aki ta nesesario pa yuda stop e transmision di Covid-19 na Aruba. E medidanan aki y tambe e control riba esnan den cuarentena y isolacion lo wordo reinforsa. Task force lo ta controlando y multa lo wordo duna na es cu no ta cumpli cu orden di isolacion y cuarentena.
Recientemente nos a logra esaki, awor ta momento pa ripiti e actitud cu diciplina pa hunto nos logra.


text:
“Mare mi por a bay bek den tempo cu mi tabata bay scol basico cu e durf cu mi tin awo pa desmenti hende nan manera di husga mi. Bo no por bisa mi kico mi ta. Mi ta Colombiano, mi ta Arubiano, ma nace na Aruba, ma crece cu boso, mi mayornan ta di Colombia y mi ta bay biba como Colombiano y Arubano”, palabranan di Gloria Malvido Carrillo
Relaciona cu Bon Dia su edicion di 18 di maart unda nos ta enfoca riba Rubianonan nobo, nos a papia cu un par di hobennan di descendencia Latino/Colombiano pero tambe Chines, pa haya sa nan perspectiva creciendo na Aruba manera Rubiano cu mayornan inmigrante. Loke a resalta ta cu hopi hobennan a experiencia un tipo di discriminacion. Pero nan tambe a haya dificil pa haya un brug entre nan identidad Arubano y di nan descendencia.
Entre Rubiano cu Colombiano, niun di dos
Gloria Malvido Carrillo a nace y crece na Aruba cu mayornan cu a bin di Colombia. E ta conta Bon Dia con su mayornan a conoce otro na Aruba, tempo cu ambos tabata traha den sector di limpiesa. “Nan tabata bay enseñansa pa empleo y djey despues di conoce otro nan a casa despues di un tempo. Mi mama a bin Aruba cu ayudo di un famia di Santa Cruz cu basicamente a adopt’e y a bis’e nan ta bira su mayornan na Aruba. Nan tabata yuda otro hopi.”
E tempo ey sra. Malvido ta pinta cu simpleza pa haya permiso y trabou generalmente na Aruba, compara cu awendia. “Mi famia e tempo ey a haya permiso via Nel Oduber.” Aunke e gesto di solidaridad bou seno di famia pa e hoben tabata presente, na scol esaki tabata ful diferente. Aunke e no tabata haya cu tabatin termento pisa riba dje, nunca e por a identifica cu niun di dos di su descendencianan. Esaki debido na manera con e tabata tende constantemente cosnan manera ‘bay bek bo pais’. El a dal duro pe ora e tabata bisa cu e tabata Rubiano y nan tabata nenga esaki di tur banda.
Interesante ta cu segun sra. Malvido, pasobra e tabata constantemente purbando di asimila cu cultura Rubiano, e tabata rechasa pa hopi tempo den su añanan di desaroyo como adolescente su raiznan Colombiano. “Mi tabata tende un vallenato y mi tabata hay’e horibel.” Pero e tension tabata bin di tur dos banda, pasobra ora e tabata bay Colombia, su primonan tabata bis’e ‘ta Rubiano bo ta, bo spaño no ta bon, bo no sa nada di nos’.
Orguyo pa ambos herencia
Aunke antes e tabata sinti un berguensa pa bisa di unda e ta bin, awendia e ta hopi orguyoso pa reconoce su raiznan y tambe su identidad Arubiano hunto. E sa di su mayornan cu aunke nan nunca a bisa esaki, e echo cu e tabata rechasa su identidad Colombiano tabata haci nan duele.
E rechaso di e otro banda di su identidad cultural no solamente tabata internamente, segun sra. Malvido. “Mi tabatin amiganan Venezolano y mi ta corda con nos tabata evita di papia Spaño cu otro expres. Cual awo mi ta haya cu ta leuk pa por papia Spaño cu otro aunke ambos di nos ta papia Papiamento. Pero di tur dos banda nos tabata evit’e.”
Pero awo e ta realisa cu e no mester a evita conecta cu su propio cultura y di su raiznan.
“Mi tabata hopi orguyoso di tin nacionalidad Hulandes, pero mi no tabata realisa kico e tabata nifica. Pa mi tabata djis cu mi ta djis merece pasobra mi a nace akinan. Pero mi no tabata wak rond di mi unda asina hopi hende sin dje tabata tin e hopi duro y nan tabata bringa duro pa haya e papel ey.”
Sra. Malvido ta sinti cu aunke no tur Rubiano ta purba exclui personanan cu ‘otro sanger’, e ta haya cu ainda tin un aspecto di exclusion, maske con chikito e por ta. “Si bo bisa nan bo ta Rubiano, nan ta bisa cu no, bo no ta pasobra bo a nace aki pero bo sanger ta Colombiano. No tur Rubiano ta asina, pero tin cu ta keda laga bo sinti manera bo no ta pertenece.”
‘Xenofobia ta tur caminda pero mester bin mas positivismo’
Sinembargo, e actitud di exclusion aki el a bin ta realisa despues di tempo cu no ta na Aruba so bo ta hay’e. Ora el a bay studia na Hulanda sra. Malvido a realisa cu hopi hende Hulandes ta trata Marocano y Antiano di mesun manera cu Rubiano ta trata Latino y otro hende di afo. “E ta pasa tur caminda. Manera na Colombia mes awo e Venezolano ta un bon ehempel. Imagina bo, nan cu lo mester ta rumannan.”
Pero e ta purba educa hende unda cu e bay riba e aspecto aki, despues di haya orguyo den e manera con su mayornan a bay dilanti na Aruba. Esaki ta pasobra Aruba a duna nan un chens, pero tambe pasobra su mayornan a traha masha duro y ta contribuyendo, sra. Malvido ta conta.
“Mi ta orguyoso cu mi mayornan a bay dilanti y ora mi wak mi tata riba caya mi ta wak cu e ta orguyoso di ta Colombiano pero tambe Arubiano. Ademas mi ta sinti bon cu ora hende papia nan ta kere cu e ta Rubiano, pues e no ta pasando den discriminacion aunke antes e tabata duro, e ta mustra con leu nan a bin.”
Aunke semper ta bay tin personanan cu ta inmigra pa motibonan menos positivo, sra. Malvido kier pa no tur, no djis Rubiano pero en general ta mas consciente cu tin hende cu ta establece nan mes na un pais cu intencion positivo. “Tin hende cu ta bin aki, nan ta contribui, nan ta worry cu e comunidad y nan kier wak e bay dilanti.”
‘Rubiano discrimina na Hulanda ta keda discrimina contra Latino’
Algo cu sra. Malvido a tuma nota di dje ta cu hende di su propio generacion cu a bay studia na Hulanda y a pasa den discriminacion no ta realisa cu nan propio prohimo tabata haci esaki na Aruba.
“Mi por corda exactamente ken tabata bisa mi cu mi no ta Rubiano den scol basico y awo mi ta tende nan storianan di discriminacion na Hulanda. Pero nan no ta corda cu nan mes tabata discrimina. Y e mesun hendenan ey ta discrimina contra Venezolano. Mi ta puntra mi mes, henter e experiencia na Hulanda no a cambia bo mentalidad? Si na Aruba bo ta sinta discrimina ainda ora Hulandes a uza tur sorto di nomber pa bo, ainda tin hende cu no kier duna hende di afo un chens. Mi no ta wak cu nan ta habri nan wowo.”
Pues asina sra. Malvido ta contribui di su manera, desmintiendo cu stranheronan simplemente ta bin aki pa manda nan placa otro pais sin preocupa pa integra y contribui.


text:
Ta berdad cu mi no por pospone mi pensioen di APFA si ya mi ta haya AOV?
No, esaki ta un malcomprendemento. Ta posibel pa pospone bo pensioen na APFA, mientras cu bo ta ricibi AOV. Esaki por te na edad di 70 aña. Bo pensioen e ora ey ta subi. Pa acumula mas pensioen durante e periodo posponi, mester pospone si, e cobramento di pensioen di AOV. Tambe acumulacion di pensioen den NPR 2014 por ora bo pospone e edad di baha cu pensioen, te na e edad maximo di 65 aña. Un grupo limita di participante bou di NPR 2011, a pospone nan baymento cu pensioen y a sigui acumula pensioen mientras nan no a pospone e pensioen di AOV. Esaki no tabata un rekisito tampoco bou di NPR 2011. Pa e grupo aki ta bin un areglo transitorio.


text:
KRALENDIJK – Qredits i ‘Cultuur+Ondernemen’ ta bai lansa huntu un Fiansa Kultural (‘Cultuurlening’) na e Islanan BES. ‘Cultuur+Ondernemen’ ta e fasilitadó di e ‘Cultuurlening’ i den koperashon ku Qredits, dor di su ret i presensia grandi den Karibe, ta hasi e produkto aki disponibel den Hulanda Karibense. E krédito aki ta pa empresarionan ku ta aktivo òf ke bira aktivo den sektor kultural i kreativo na Boneiru, St. Eustatius i Saba.
E ‘BES-Cultuurlening’ por keda uzá pa finansiá proyektonan nobo òf invershon nan ku empresarionan den sektor kultural i kreativo ta deseá di hasi. E empresarionan menshoná ta praktiká disiplina nan manera arte visual, fotografia, diseño gráfiko, moda, diseño/arkitektura, teatro i baile, sine/ televishon, multimedia, músika, literatura òf ta parti di un ‘creatieve incubator’. E ‘BES-Cultuurlening’ ta un mikrokrédito di minimal $2.500 i maksimal $40.000. Lo apliká un interes di solamente 1% durante henter e término di e fiansa. E suministrashon di e mikrokrédito aki pa islanan BES lo keda ehekutá via di e ofisina di Qredits na Boneiru.
Emprendé den e sektor kultural i kreativo
‘Cultuur+Ondernemen’ ta e plataforma di konosementu pa empresarionan den e sektor kultural i kreativo. Nan ta yuda profeshonalisá organisashon nan kultural, i artísta i kreativo nan independiente. Banda di esaki nan tin hopi aña ta sostené empresarionan den sektor kultural na Hulanda ku entre otro fasilidat di krédito ku interes abou, por ehèmpel ‘Cultuurlening’. Nan ta realisá esaki via di e fondo yamá ‘Cultuur+Financiering’. Riba petishon di e minister di Enseñansa, Kultura i Siensia e produkto aki (‘Cultuurlening’) a keda hasí disponibel pa Islanan BES.
“Ku un ‘Cultuurlening’ organisashon nan artístiko, kreativo i kultural por duna nan empresa un stimulashon di bèrdat. Nos ta kontentu di por ofresé e produkto aki, huntu ku Qredits, na empresarionan kultural i kreativo na Boneiru, St. Eustatius i Saba.” – Titia Haaxma, direktora di ‘Cultuur+Ondernemen’ .
Emprendé Internashonalmente
For di 2009 Qredits ta suministrá krédito i ta ofresé instrumentonan i coaching na empresarionan na Hulanda. Banda di esaki Qredits ta tambe aktivo internashonalmente pa sostene empresario, nobo òf eksistente, pa medio di krédito, coaching òf kursonan. Qredits ta aktivo for di 2015 den e region Karibense di Reino Hulandes, kuminsando na Boneiru. Seguidamente a bira aktivo na Aruba i St. Maarten (di kua Saba i St. Eustatius tambe) i for di 2018 e ofisina di Kòrsou a keda establesé. Qredits tin 12 aña di eksperensia suministrando finansiamentu.
“Pa medio di e kolaborashon entre Qredits i ‘Cultuur+Ondernemen’ nos a kombiná e puntonan fuerte di tur dos partido. Ku esaki nos ta ofresé akseso na finansiamentu na kondishon nan hopi faborabel. Nos ta hopi orguyoso ku huntu nos por yuda tantu empresarionan nobo komo eksistente den e sektor kultural i kreativo na Boneiru, St. Eustatius i Saba.” – Elwin Groenevelt, direktor general di Qredits.
Mas ku djis un fiansa
Danki na e ‘BES-Cultuurlening’ empresarionan den sektor kultural i kreativo na e islanan BES lo keda yudá pa medio di un finansiamentu. E término máksimo di e krédito ta 72 luna di kual e empresario no mester hasi pago di amortisashon durante di e promé seis (6) lunanan. Empresarionan por hasi uzo di e krédito aki pa kapital operashonal i invershon nan. Ademas di esaki nan por hasi uzo grátis di Qredits Coach i partisipá na kursonan pa empresarionan. Ku e diferente training nan ku Qredits ta ofresé empresarionan nan por saka e mihó for di nan mes i nan empresa.
Pa mas informashon i pa hasi aplikashon
Riba nos wèpsait Bonaire-po.qredits.com por lesa mas informashon tokante di e ‘BES-Cultuurlening’ i e kondishon nan. Bo ke apliká pa e krédito aki? Bo por hasi esaki libremente via di nos wèpsait. Pa pregunta por tuma kontakto ku Qredits Boneiru na [email protected] òf via 717-1412.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
Ceramento di SVb su Oficinanan
En conexion cu e celebracion di Dia di Betico tur oficina di nos Banco di Seguro Social SVb ta cera pa publico riba
• Diahuebs 25 januari 2018
• Diabierna 26 januari 2018
Durante e dianan aki por notifica AO (meld ziek) riba nos website www.svbaruba.org. Notificacion di AO mediante 527-2782 riba e dianan aki ta posibel solamente entre 7’or AM te cu 11’or AM.
Dialuna 29 januari 2018 tur oficina di SVb ta habri na e orario normal atrobe.
E ceramento no ta afecta e sistemanan riba e website di SVb.
Nos ta ofrece nos disculpa pa e inconveniencia aki, y ta desea henter pueblo di Aruba un Feliz Dia di Betico!


text:
Pa e kliente por tin lo mínimo na su kabes, El Tributo ta brinda un servisio mas integral posibel; El Tributo por sirbi algu di kome i bebe, tantu durante komo despues di entiero.
Durante e kombersashon ku e koordinadó di entiero, e famia ta haña informashon tokante e diferente opshonnan ku tin. Sea djus, kòfi i te pa famia so òf algu di kome i bebe pa tur esnan ku a bin tuma despedida di e defuntu. Den kaso ku e famia ke parti algu spesífiko pa rekordá nan ser kerí, por ehèmpel su pasapalu, boka dushi òf bibida faborito, e catering di El Tributo por regla esaki tambe.
E famianan ku ta dera nan defuntu den hòfi di Morada Santa Bottelier tin e opshon pa bestèl algu di bebe i kome pa despues di entiero. Tanten ku esnan ku a ked’atras ta sinta deskansá i papia ku amigu i konosínan, e hostessnan ta sirbi un dushi pan ku stobá i un refresko.


text:
Irlanda
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Irlanda, deskribi komo e Republika di Irlanda (na irlandes: Poblacht na hÉireann; na ingles: Republic of Ireland) ta un pais na e parti nortwest di Oropa. E estado moderno soberano ta okupá aproksimadamente 80% di e isla di Irlanda, ku a wordu parti bou di dos mandato na 1921. E ta un demokrasia parlamentario i un republika i tin frontera na parti nort-oost na Nort Irlanda, ku ta parti di Reino Uni, i otro kaminda e tin frontera na Laman Atlantiko i na parti di Laman di Irlanda, na suit oost St George's Channel i Laman Keltiko na parti suit.
E estado, originalmente yama e Estado Liber di Irlanda, a wordu establisa na 1922, komo un dominion ku e Mankomunidat britaniko, i a keda haña mas i mas independensia dor di e statuut di Westminster i e krisis di abdikashon di 1936. Un konstitushon nobo a keda introdusi na 1937 ku a deklara un estado soberano i a kambia e nomber pa simplemente Irlanda. Na 1949, e delaster link formal ku Reina Uni a kibra di Irlanda a deklara su mes Republika di Irlanda i e la stop di bira un dominion: tambe el a bandona e Mancomunidat britaniko, komo ya kaba el a stop di partisipa den su organisashonnan.
Durante e mandamentu britaniko i independensia inisial Irlanda tabata un di e paisnan mas pober na West Oropa i tabatin un grado di emigrashon masha haltu, pero kontrali na otro paisnan di e tempu ei ela keda finansieramente sin debe dor di tiki gastamentu di gobiernu. E ekonomia protekshonista a,i a habri den final di añanan 1950 i Irlanda a djoin e Komunidat Ekonomiko Oropeo (aworaki yama Union Oropeo) na 1973. Un krisis ekonomiko a pone Irlanda pa kuminsa ku un reformashon ekonomiko na añanan 1980. Irlanda a redusi su impuesto i regulashon dramatikamente kompara ku otro paisnan di Union Oropeo.
Den rango e ta e di 31 ekonomia mas poderoso na mundu, pa 2006 Irlanda tabata tin e di seis produkto domestiko bruto pa kapita i e di ocho mas haltu pa kapita konsiderando kumprando e partido di poder, anto e tin e di sinku mas haltu na Human Development Index na mundu, i ta keda prome na kalidat di bida segun "Economist Intelligence". Irlanda a keda den rango e di 6 riba de Index global di pas. Tambe e ta keda haltu pa su enseñansa, libertat politiko i derechonan sivil, liberdat di prensa i libertat ekonomiko; tambe ela keda di 5 na e faild statud index siendo un di e estadonan mas sostenibel na mundu. Irlanda ta miembro di Union Oropeo, OECD i Nashonan Uni.


text:
‘ ARUBA……PA E PROXIMO NIVEL ‘ !
BENNY NISBET (PPA):
‘ ARUBA……PA E PROXIMO NIVEL ‘ !
Na september proximo pueblo ta worde jama pa bai urna electoral pa elehi e proximo constellacion di nos parlamento y indirectamente e proximo gobernacion di nos pais. No kabe duda cu nos sociedad ta consciente di e crisis financiero economico cu nos pais ta den y e reto cu nos pais tin den futuro. Pa duna contesta riba e problematica aki PPA a jama nos vision, nos maneho di e posibel soluccionan como e caminda pa hiba ‘Aruba ……pa e Proximo Nivel’ ! PPA a scoge e titulo aki pa e pakete di topico cu tur hunto ta forma nos programa pa eleccion 2017 – 2021 como un titulo positivo ‘Aruba …pa e Proximo Nivel !’ esaki riba tereno di gobernacion….pero tambe riba tereno financiero- economico, social, educativo, cultural, deportivo di nos pais.
Awor naturalmente e pregunta di pueblo lo por ta: Kiko ta e.o. contenido di e nos Programa ‘Aruba pa e Proximo Nivel !! ? E trabao pa compila nos programa ta tumando lugar pa lunas kaba den seno di partido PPA. Nos directiva, nos conseho di partido y esnan cu ta forma parti di nos ‘ThinkTank’ ta trahando mas duro mes pa por ofrece nos pueblo e miho programa posibel. PPA a anuncia cu nos Programa ta worde presenta den asina jama Masterplan y documento. Mientras cu nos lo publica nan cu tempo nan lo ta presente riba nos web page….. ‘ppa-aruba.org’.
PPA tabata e prome organisacion pa presenta un Masterplan pa eleva nos Siguridad riba nos Isla. E contenido ta e.o. cu PPA ta desea di pone un ‘Politiewacht’ na Sabana Basora/Pos Chikito y nos lo desea di pone un post di ‘strandpolitie’ na Seroe Colorado combina cu un Toren di vigilancia pa limita e entrada continuo di illegal. Na mes momento PPA ta desea di bini cu un Cuerpo di sosten estilo VKC na Corsow pa sostene Cuerpo di Polis den nan tarea. Tambe PPA ta duna contesta riba un maneho mas amplio pa stimula nos jovennan pa scoge pa bira polis den Futuro. Na Oranjestad PPA ta boga pa e xJFK scol bira e proximo warda di polis pa Oranjestad y Dakota. E salida di polis den tur direccion lo ta mucho mas efficiente. Esaki basa riba un sitio ‘strategico’, proteccion pa nos Ontvanger der Belastingen, miho control riba desaroyo den vecindario y un sitio strategico ora di Carnaval etc. y mucho mas pa juda Eleva nos Cuerpo di Polis pa e sigiente nivel. Den e masterplan pa siguridad PPA ta presenta tambe nos maneho pa mehora funcionamento di Cuerpo di Brandweer riba nos Isla. En vez di depende riba dos ‘post’ esta San Nicolas y Tanki Flip…. Esun na Aeropuerto tin su tarea pa cumpli cu aviacion Internacional pa cu nos Isla… PPA ta propone pa pone un Post di Brandweer na Balashi tambe y usa e infra-structura pa prepara y mantene nos Cuerpo di Brandweer den e sigiente nivel!
Mientras tanto PPA a termina tambe cu nos Masterplan pa hiba ‘Oranjestad nos capital’ pa e Proximo Nivel. Apesar cu esaki NO a worde publica ainda …algun projecto specifico a worde menciona pa pueblo. Iniciando cu e ‘x JFK scol’ como proximo warda di polis pero tambe PPA a menciona cu nos deseo ta pa e edificio di x DOW bira un MUSEUM NACIONAL di Aruba basa riba un concepto mucho mas amplio di locual Museums aki na Aruba ta projecta te na e momento aki. E concepto di PPA lo ta un atraccion pa turistanan pero lo por worde usa tambe pa scolnan ora ta duna les di historia di pais Aruba….durante un bishita pa e Museum. Esaki lo bira mucho mas interesante pa e studiantenan ora nan ta ricibi nan les di historia dentro di un Museum unda e historia ta presenta mas amplio y mas interesante posibel. PPA ta kere fielmente den e potencial cu ‘nos historia y nos cultura’ta ofrece y por conclui cu esaki ta un ‘untapped potencial’ di nos pais.
Tambe PPA a hasi un apelacion public na gobierno di AVP pa NO basha x hotel Bushitiri abao. Esaki PPA ta considera ‘kapitaalsvernietiging’’ !! Si gobierno di AVP durante di 8 anja NO tabatatin alternativa di uso pa e sitio aki PPA si tin. PPA tin intencion di establece un instancia cu lo ofrece un parti di e Edificio di Bushiri como A. ‘sitio di vacacion pa nos grandinan’ unda TUR grandi/pensionado pa cuminsa esnan den cas di Anciano pero tambe esnan na cas pa nan por pasa un vacacion di un siman te diez dia na e sitio aki !! B. Parti di e sitio aki lo por worde destina pa un instancia cu lo funciona parcialmente como ‘creche’ y parcialmente como ‘opvang’ di mucha despues di scol na unda lo por ofrece tambe ‘huiswerkbegeleiding’ etc cu nan majornan p.e. ta trahando den e sector di Turismo pero naturalmente otro tambe. E beach pabow di Bushiri lo ricibi su infra-structura cu e por worde usa pa nos pueblo !!
Diversificacion di nos Economia: Hibando Aruba pa e proximo Nivel !!
Na prome lugar PPA por sostene un ‘moratorium’ riba Hotel cu dos excepcion ! Na prome lugar e excepcion ta ora cu tin un posibel Aruba Word Trade Center cu lo mester worde accompanja pa ‘dos’ business hotels y ora cu ta trata inversion den un Hotel na Seroe Colorado pero TUR esaki dentro di un periodo di diez anja !! Un hotel como excepcion mester ensera logro di un sector turistico cu Aruba NO tin y cu por worde considera como expacion di nos producto turistico. PPA no ta kere den mas ‘ALL INCLUSIVE HOTELS’ pero si p.e. den un Hotel di 4/5 streya of un Hotel SPA den cuadra di un maneho pa crea un sector di ‘Health & Wellness’ cu PPA ta kere den. Kada inversion den Hotel cu ta excepcion mester tene cuenta cu e cantidad di hende cu Aruba su sisteme escolar ta produci cu tempo …y no mester worde basa riba busca hende den exterior pa bin traha na Aruba…esaki cu tur respet !!
PPA ta kere den ‘diversificacion’ di e producto turistico di nos pais !! Si nos keda depende riba ‘all inclusive’ nos lo paga un prijs pa esaki den futuro. PPA ta kere den ‘Convention tourism, Golfersdestination y un Health & Wellness seccion. Pero esaki bon planifica cu ta tene cuenta cu e mercado di labor disponibel localmente y door di stimula regreso di e arubiano for di exterior.
Na di dos lugar: PPA ta kere den diversificacion di nos Economia p/a di pilar economico nobo!
PPA ta kere den un Aruba World Trade Center combina cu un Universidad International y dos Business Hotels…cual su spin-off economico lo ta impactante. PPA ta kere den hasi Aruba un HUB riba tereno di Telecomunicacion. PPA ta kere den un planta di Television pa region…basa riba e concepto di manda informacion regional pa tur isla cu ta desea esaki !! Y PPA ta kere den expacion di San Nicolas cu nos vision ‘San Nicolas Our Caribbean Town’ tur esaki lo crea cupo di trabao di valor y mester ta destina pa nos pueblo den su totalidad na prome lugar y pa nos arubianonan biba den exterior cu mester worde stimula pa regresa nos pais. Esaki ta algun di e varios vision y idea di partido PPA. Nos lo bin bek cu mas den futuro cercano…..!! Aruba ……pa e Proximo Nivel !!
Aruba, 18 di juni 2017 Lider Politico di PPA
BENNY NISBET


text:
Base amplio di expertonan den Encuentro Brainstorm COVID-19 organisa pa Partido AVP
ORANJESTAD - Expertonan for di hopi ramo den mundo medico, di cuido y tambe enseñanza a bini hunto riba invitacion di Partido di Pueblo Arubano (AVP) pa cera cabes y dialoga riba e maneho mas adecua cu cual por atende e pandemia COVID-19. E encuentro a tuma luga den sala di Renaissance Convention Center diahuebs atardi parti den dos sesion durante cual a analisa e complicacion- y retonan cu e meta di aporta na solucion y recomendacionnan.
Ex Prome Minister y lider di partido Mike Eman a habri e prome sesion compartiendo cu tur presente e programa y obhetivo di e encuentro. Specialista y ex Minister di Salud, dr. Ike Posner tabata e prome pa papia, sigui pa drs. Jerry Staring, director di DVG kende a elabora riba varios aspecto di maneho di su departamento. Entre otro a menciona con e prome pashentnan di e di dos ola ya ta recuperando, pero e preocupacion awo ta famianan den cas cu por ta mas vulnerabel pa e malesa. A bisa cu ta haciendo un bon trabou di stop e transmision dor di cera e kring rond di esunnan den cas teniendo na cuenta cu 70% di e contagio ta tuma luga eynan.
Presidente di SIMAR a tuma e oportunidad aki pa trece dilanti tur e preocupacionnan di e profesion di docente, manera por ehempel reduccion den presupuesto di algun scol cu te hasta 50% haciendo e trabou ainda mas dificil.
For di e sector farmaceutico, Sharon Arends-Bareño a papia riba e plan di contingencia cu Boticanan ta implementando den coordinacion cu DVG y Inspectie voor Geneesmiddelen pa percura pa un suministro constante di remedi na e poblacion.
Ex director di Inspeccion di Salubridad, dr. Livio Hermans a papia riba importancia di vitamina den defensa inmunologico, cuestionando tambe pakico no a probecha periodonan di cuarentena pa haci cierto investigacion riba efecto di suplemento manera vitamina D y B3, entre otro.
Na loke Eman a remarca cu falta di estadistica riba nos isla ta algo cu Nacionnan Uni a identifica na Aruba como parti di e programa di 17 SustainableGoals.
E dialogo tabatin un base asina amplio cu tambe a invita James Sneek, director di Kindertelefoon kende a elabora riba e presion cu tin bou di nos hoben- y muchanan dor di e crisis di COVID 19, indicando cu ya caba ta surpasando e promedio anual di contacto cu nan ta ricibi.
Otro ex Minister di Salud, dr. Alex Schwengle a papia di e hermentnan pa maneha e pandemia ta conocemento, experiencia, capacidad, comunicacion, transparencia y liderazgo. Comunicacion entre gruponan di trabou ta adecuado, pero no optimal y den cierto caso cu retraso.
E di dos sesion di e anochi cu a inicia pa 7’or a habri cu e presentacion di ginecologo drs. Babet Latour, infecciologo, drs. Bert Rodenburg y specialista dr. Deepu Daryanani, ultimo nan aki ta miembro di e Outbreak Management Team (OMT). A papia tambe den nomber di Asociacion di Specialistanan di Hospital Aruba (ASHA) y Vereniging Medische Specialisten Aruba (VMSA).
Dr. Hendrikus van Gaalen, Psikiatra y President di Hunta directiva di Respaldo tabata e siguiente orador tocando e aspectonan psicologico y psikiatrico den periodo di COVID-19. El a indica cu soledad ta un di e problemanan psicologico principal durante e crisis, vooral cerca esunnan cu regularmente ta ricibi bishita pa cuido medico, mescos cu pa otronan cu no tin acceso na computer y internet. Esaki ta bira pio dor di e falta di autonomia riba nan bida pa e medidanan di prevencion cu e pais ta tuma.
Di su banda, Sharlyn Faro, como president di ODEA a enfoca riba e capacidad caminda ta boga pa prepara y no warda te ora cu mas personal ta necesario. Te ainda e cantidad di enfermero cu a contagia ta chikito, pero teniendo na cuenta cu bou di condicionnan normal ya caba ta existi un scarsedad na personal, si mester yega un contagio mas grandi, p.e. den casnan di anciano cu ta cay bou di SABA, e por tin consecuencianan grave.
Ruben Croes di e test post na aeropuerto a duna un resumen di e prestacion di e punto importante aki den e lucha contra e pandemia.
Su tras a papia Dr. Osbaldo Anaya, cu a splica na un manera detaya e proceso di pone un pashent riba ventilator caminda mester paralise y e incomodidad enorme cu esaki ta nifica y e consecuencianan pa su salud.
Por ultimo, dr. Selene Kock, Longarts, tambe a hiba palabra compartiendo su experiencia durante e prome y di dos ola di COVID-19 na Aruba.
E comision organizador di Partido AVP encabesa pa mr. Mike Eman, drs. Mervin Wyatt-Ras, mr. Gerlien Croes, Robert Candelaria, drs. Mr. Richard Arends y drs. Mr. Arthur Dowers, cu conseho di drs. Anco Ringeling y mr. Nicole Hoevertsz ta gradici tur esunnan cu a acepta e invitacion y a contribui enormemente na un miho comprondemento di e situacion nos dilanti, aportando tambe cu nan recomendacionnan.